Ελένη Παπαδάκη: Η παράλογη ζήλια, το σκοτεινό παρασκήνιο και η φρικτή δολοφονία της αξέχαστης ηθοποιού\nby Χριστίνα 18/10/2020 20:20 18/10/2020 18:35 1500\nΗ Ελένη Παπαδάκη ήταν μία ηθοποιός του θεάτρου, η οποία θα μπορούσε να γίνει η καλύτερη Ελληνίδα ηθοποιός, ωστόσο, ο συναδελφικός φθόνος την οδήγησε στην άδικη δολοφονία της.\nΕλένη Παπαδάκη: Θα μπορούσε να γίνει η καλύτερη Ελληνίδα ηθοποιός\nΗ Ελένη Παπαδάκη ήταν μια λατρεμένη ηθοποιός του θεάτρου που για πολλούς στα λίγα χρόνια της καριέρας της στο σανίδι πρόλαβε να δείξει το αδιαμφισβήτητο ταλέντο της, το οποίο κάποια στιγμή θα την έκανε την καλύτερη Ελληνίδα ηθοποιό. Η μοίρα, ωστόσο, είχε άλλα σχέδια.\nΕλένη Παπαδάκη: Η άνοδός της στην κορυφή έπαιξε σημαντικό ρόλο στην τραγική εξέλιξη\nΗ άνοδος της Ελένης Παπαδάκη στην κορυφή φαίνεται πως διαδραμάτισε σημαντικό ρόλο στη μετέπειτα τραγική εξέλιξη.\nΗ εξήγηση είναι απλή δεδομένου πως δεν είναι λίγοι αυτοί που, όντας ψύχραιμοι παρατηρητές, μιας πολύπλοκης υπόθεσης, και με την άνεση που τους δίνει πλέον το πέρασμα των χρόνων, ισχυρίζονται πως όλο αυτό ήταν ένα παιχνίδι φθόνου και αντιζηλίας, το οποίο κάποια στιγμή ξέφυγε από κάθε έλεγχο, πέρασε στο πολίτικο επίπεδο και τελικά στο εγκληματικό.\nΕλένη Παπαδάκη: Φήμες για παράνομη ερωτική σχέση με τον πρωθυπουργό Ράλλη\nΗ Παπαδάκη ήταν στο στόχαστρο πολλών ήδη από την εποχή της κατοχής. Οι κατηγορίες πως διατηρούσε παράνομη ερωτική σχέση με τον δοσίλογο πρωθυπουργό Ράλλη διακινούνταν όχι απλά στους καλλιτεχνικούς κύκλους αλλά σε ολόκληρη την Αθήνα.\nΗ αλήθεια είναι πως κανείς δεν ξέρει πραγματικά αν οι δυο είχαν ερωτική σχέση. Ότι ήταν κοντά ο ένας στον άλλο ήταν δεδομένο. Για κάποιους αυτό ήταν αρκετό. Η κατηγορία εκτοξεύτηκε και, όπως γίνεται συνήθως, δεν επιστρέφει.\nΑυτό ακριβώς είναι το στοιχείο που φαίνεται ότι οι αντίζηλοι της Παπαδάκη θέλησαν να εκμεταλλευτούν για να την «γκρεμίσουν» από το θρόνο της.\nΕλένη Παπαδάκη: Διαγραφή από το Σωματείο Ελλήνων Ηθοποιών για φιλογερμανική στάση\nΟ Οκτώβριος του 1944 θα μπορούσε να χαρακτηριστεί ως το σημείο που το «ρολόι» ξεκινάει να μετράει αντίστροφα για το τέλος. Το Σωματείο Ελλήνων Ηθοποιών, υπό την ηγεσία του Αιμίλιου Βεάκη, στα τέλη εκείνου του μήνα συντάσσει μια λίστα με ονόματα ηθοποιών οι οποίοι θα πρέπει να διαγραφούν επειδή στην περίοδο της κατοχής με τον ένα ή με τον άλλο τρόπο είχαν διατηρήσει μια (και αυτός είναι ένας εξαιρετικά ήπιος χαρακτηρισμός) φιλογερμανική στάση.\nΕλένη Παπαδάκη: Η διαγραφή σήμαινε και τέλος στην καριέρα στο Εθνικό Θέατρο\nΣυγκρατήστε το εξής: Διαγραφή από το Σωματείο Ελλήνων Ηθοποιών εκείνη την εποχή σήμαινε τέλος στην καριέρα στο Εθνικό Θέατρο. Θεωρητικά, λοιπόν, πολλοί ή πολλές είχαν συμφέρον από το να βρίσκεται η Παπαδάκη σε αυτή τη λίστα.\nΕκλεγμένα μέλη (είτε ως συμπολίτευση είτε ως αντιπολίτευση) σε εκείνο το ΔΣ του ΣΕΗ ήταν ιερά τέρατα του καλλιτεχνικού χώρου όπως οι Χόρν, Καλουτά, Ρένα Βλαχοπούλου, Ορέστης Μακρής και Βασίλης Αυλωνίτης (από τη δεξιά παράταξη) και Αιμίλιος Βεάκης, Μάνος Κατράκης, Τίτος Βανδής, Δημήτρης Μυράτ, Χρήστος Τσαγανέας (από την παράταξη που στηριζόταν από το ΕΑΜ).\nΕλένη Παπαδάκη: Ελάχιστες οι ενστάσεις για την παρουσία της στη λίστα\nΣτην υποτυπώδη δίκη που προηγήθηκε της δημοσιοποίησης της λίστας, ελάχιστοι ήταν αυτοί (και από τις δυο παρατάξεις) που ψέλλισαν κάποιες λίγες ενστάσεις για την παρουσία της Παπαδάκη σε αυτή τη λίστα.\nΕλένη Παπαδάκη: Η Μιράντα Μυράτ χρησιμοποίησε φράσεις πεζοδρομίου και ένα απίστευτο υβρεολόγιο για την ηθοποιό\nΣτη διάρκεια αυτής της δίκης οι φωνές που ακούστηκαν πιο δυνατά ήταν των αντιπάλων της Παπαδάκη. Μια από αυτές ήταν της Μιράντας Μυράτ, ετεροθαλούς αδελφής του Δημήτρη Μυράτ, η οποία χρησιμοποίησε φράσεις πεζοδρομίου και ένα απίστευτο υβρεολόγιο για την, υποτίθεται, φίλη και γειτόνισσά της. Οι προπολεμικοί ζεν πρεμιέ Γιώργος Παππάς και Νίκος Δενδραμής προσπάθησαν να αρθρώσουν έναν αντίλογο αλλά χωρίς επιτυχία.\nΗ δίκη ολοκληρώνεται μέσα από διάφορες καταθέσεις και το προεδρείο (Θεόδωρος Μορίδης, Σπύρος Πατρίκιος, Χρήστος Τσαγανέας, Πάνος Καραβουσάνος), αποφασίζουν πως μέσα στη λίστα πρέπει να υπάρχει και το όνομα της Παπαδάκη.\nΕλένη Παπαδάκη: Αρνήθηκε να κρυφτεί μέχρι να περάσει η μπόρα\nΑπό τον Νοέμβρη του 1944 και μετά η χώρα βάδιζε με γοργά βήματα πλέον προς τον Εμφύλιο και τα ματωμένα Δεκεμβριανά. Σε αυτό το κλίμα άνθρωποι όπως η Ελένη Παπαδάκη που βρίσκονταν σε παρόμοιες λίστες ήταν σε δύσκολη θέση.\nΦίλοι και άνθρωποι κοντά στην αγαπημένη ηθοποιό της είχαν πει να κρυφτεί για ένα διάστημα μέχρι να περάσει η «μπόρα» γιατί ήταν δεδομένο πως η Ο.Π.Λ.Α. (Οργάνωση Προστασίας Λαϊκών Αγωνιστών) η περιβόητη πολιτοφυλακή του ΚΚΕ θα είχε λάβει γνώση της συγκεκριμένης λίστας και θα την έψαχνε.\nΕλένη Παπαδάκη: Συγκλονιστική περιγραφή για τη σύλληψή της\nΕκείνη, ωστόσο, αρνήθηκε και έτσι το κακό δεν άργησε να συμβεί. Ακολουθεί η συγκλονιστική περιγραφή του Δημήτρη Μυρατ για τη σύλληψη (στις 21 Δεκεμβρίου) της Παπαδάκη:\n«Το απόγευμα της σύλληψής της βρισκότανε στο σπίτι μας, λίγο παρακάτω απ’ το δικό της. Έκανε παρέα με τη μάνα μου, παρά τη μεγάλη διαφορά ηλικίας. Στο διπλανό δωμάτιο έπαιζε χαρτιά ο πατέρας μου με κάτι φίλους. Εγώ χαρτιά δεν παίζω, παρακολουθούσα. Ξάφνου εισορμά ένας έντρομος νέος με προτεταμένο πιστόλι: «Η Παπαδάκη, πού είναι η Παπαδάκη;». Βλέποντας τόσους άνδρες συγκεντρωμένους ο εισβολέας έχασε και το λίγο θάρρος που του είχε απομείνει: «Σας συλλαμβάνω όλους, μπρος, πάμε στην Πολιτοφυλακή».\nΞέχασε την Παπαδάκη και ξεκίνησε να φύγει. Και να η μοιραία στιγμή. Άνοιξε η πόρτα κι εμφανίστηκε η Ελένη. «Εδώ είμαι, κύριε, τι θέλετε;». Το καντήλι είχε αρχίσει να σβήνει!\nΕλένη Παπαδάκη: Η διαταγή του θανάτου της ηθοποιού\nΣτην Πολιτοφυλακή ακολουθήσαμε τον πολιτοφύλακα, μαζί με την Ελένη, η Αιμιλία η Καραβία κι εγώ. Κρατήσανε την Ελένη, εμάς μας διώξανε με το άγριο. Σαν ήρθε ο καπετάν Ορέστης, ο αρχηγός της Πολιτοφυλακής Πατησίων άρχισαν να παρελαύνουν μπροστά του οι κρατούμενοι. Όπως μάθαμε στη δίκη, πέρασε η Ελένη, ο καπετάνιος της πήρε τα δαχτυλίδια και την ξαπόστειλε για την ομηρεία. Όταν πέρασαν καμιά δεκαριά άλλοι τη θυμήθηκε. «Πώς είπε αυτή πως τη λένε; Παπαδάκη; Δεν είναι αυτή που καταδικάσανε στο Σωματείο Ηθοποιών;». Κι έδωσε τη διαταγή του θανάτου».\nΕλένη Παπαδάκη: Υπέστη φρικτά βασανιστήρια και εκτελέστηκε με δύο σφαίρες στον αυχένα\nΤο ίδιο βράδυ η Ελένη Παπαδάκη μαζί με άλλους κρατούμενους μεταφέρθηκε σε μια ερημική τοποθεσία στα διυλιστήρια της ΟΥΛΕΝ στο Γαλάτσι. Εκεί αφού υπέστη φρικτά βασανιστήρια εκτελέστηκε με δύο σφαίρες στον αυχένα από τον εκτελεστή της Ο.Π.Λ.Α. Βλασση Μακαρωνά. Η διαταγή του Ορέστη ήταν να εκτελεστεί με τσεκούρι («για τους εχθρούς του λαού δεν σπαταλάμε σφαίρες»), αλλά ο Μακαρώνας πιθανότατα τη λυπήθηκε και προτίμησε ένα πιο «ανώδυνο» τρόπο.\nΕλένη Παπαδάκη: Στην κηδεία της ο θρήνος εναλλασσόταν με την οργή\nΓια ένα μήνα η Παπαδάκη θεωρούταν αγνοούμενη. Όλοι, όμως, ήξεραν τι είχε συμβεί. Το πτώμα της βρέθηκε ένα μήνα αργότερα. Στις 26 Ιανουαρίου έγινε η κηδεία της όπου ο θρήνος εναλλασσόταν με την οργή. Παρόντες οι συνάδελφοί της Βασίλης Λογοθετίδης, Δημήτρης Χορν, Αννα Καλουτά, Ανδρέας Φιλιππίδης, Μελίνα Μερκούρη, Κώστας Μουσούρης, Μαρίκα Νέζερ, Μαρίκα Κοτοπούλη και άλλοι.\nΟ Αλέξης Σολωμός κλείνει τον επικήδειό του με τη φράση «Ελένη, συγχώρεσέ μας!». Στα όρια της κατάρρευσης ο Αχιλλέας Μαμάκης λέει: «Είσαι θύμα ενός χυδαίου και απρεπούς καλλιτεχνικού φθόνου… Τους έσβηνες από τη σκηνή και σε σβήσανε από τη ζωή για να μη σ’ έχει το κοινό σου ως μέτρο σύγκρισης και υπεροχής». Ο Άγγελος Σικελιανός έγραψε ένα επίγραμμα-αφιέρωση:\nΑκόμα και η Μιράντα Μυράτ καιρό αργότερα πήρε πίσω τα όσα είπε για την Παπαδάκη τονίζοντας πως… παρασύρθηκε από τους κομμουνιστές. Πλέον, όμως, ήταν αργά.\nΕλένη Παπαδάκη: Συνελήφθη για ν’ ανακριθεί και ν’ αφεθεί ελεύθερη, χωρίς να πειραχτεί\nΌταν συνελήφθη η Παπαδάκη, συγγενείς και φίλοι ενημερώθηκαν από την Πολιτοφυλακή Πατησίων πως θα ανακριθεί για τις σχέσεις της με τον Ράλλη και θα αφεθεί ελεύθερη. Η μαρτυρία αυτή φαίνεται να ταιριάζει απόλυτα με τη μαρτυρία του ηγετικού στελέχους του ΚΚΕ Βασίλη Μπαρτζιώτα (Φάνης) ο οποίος για εκείνη την ιστορία έγραψε:\n«Όταν τμήματα της Λαϊκής Πολιτοφυλακής συνέλαβαν τη γνωστή ηθοποιό Παπαδάκη, ερωμένη του αρχικουίσλιγκ Γιάννη Ράλλη, δώσαμε εντολή να μην πειραχτεί. Είχαμε να μάθουμε πολλά από αυτή».\nΕλένη Παπαδάκη: Εκτελέστηκε πριν προλάβει να την ανακρίνει κάποιος\nΚαι εδώ ακριβώς είναι το σημείο απ’ όπου ένα επικίνδυνο παιχνίδι φθόνου- αντιζηλίας, πέρασε στο πολιτικό επίπεδο και τελικά στο εγκληματικό. Για να φτάσει σε αυτό το τελευταίο στάδιο, ωστόσο, χρειάστηκε η παρέμβαση του καπετάν Ορέστη ο οποίος αποφάσισε να την εκτελέσει και μάλιστα την ίδια νύχτα πριν καν προλάβει να την ανακρίνει κάποιος.\nΑξίζει να σημειωθεί, μάλιστα, πως για τη σύλληψη της Παπαδάκη δεν πρόλαβε να ειδοποιηθεί ούτε ο εκπρόσωπος του ΕΑΜ, φοιτητής Ιατρικής Κώστας Μπιλιράκης, ούτε ο παλιός Ακροναυπλιώτης και λοχαγός του Ε.Λ.Α.Σ. Νίκος Ανδρικίδης. Ο τελευταίος, μάλιστα, ήταν αυτός που κατ΄ εντολή του ΕΑΜ ξεκίνησε έρευνα για να εντοπιστούν οι εκτελεστές της Παπαδάκη. Ο Ανδρικίδης ολοκλήρωσε την έρευνα του και στην αναφορά του επεσήμανε πως ο Ορέστης είχε από ύποπτη έως εγκληματική συμπεριφορά, σε βάρος του υπήρχαν πολλές καταγγελίες, ενώ και ο ίδιος ομολόγησε πως αυτός ήταν που έδωσε την εντολή για την εκτέλεση της Παπαδάκη. Ο Ανδρικίδης, μάλιστα, τονίζει πως «προχωρώντας η ανάκριση, αποκαλύφθηκε ότι ήταν πράκτορας της Intelligence Service στις γραμμές μας»!\nΕλένη Παπαδάκη: Οι υπαίτιοι εκτελέστηκαν δημόσια στην πλατεία Κολιάτσου\nΣε σύντομο χρονικό διάστημα, οι υπαίτιοι δικάστηκαν από Ανταρτοδικείο το οποίο τους καταλόγισε πως έδρασαν κατ εντολή των βρετανών για να δυσφημίσουν το ΕΑΜ, καταδικάστηκαν σε θάνατο και εκτελέστηκαν δημόσια στην Πλατεία Κολιάτσου.\nΕλένη Παπαδάκη: Εκτελέστηκε και ο φυσικός αυτουργός της εκτέλεσής της\nΟ φυσικός αυτουργός της εκτέλεσης της Παπαδάκη, Βλάσης Μακαρωνάς, δικάστηκε, καταδικάστηκε και εκτελέστηκε το 1948. Στη διάρκεια της απολογίας του είχε πει: «Μάλιστα εγώ τη σκότωσα, μου δώσανε να τη χτυπήσω με το τσεκούρι. Δεν μπόρεσα και τη σκότωσα με το πιστόλι. Δε θυμάμαι πόσες σφαίρες τις έριξα. Μια ή δυο… Την εκτέλεση αυτή την έκανα γιατί με απείλησε και με εξανάγκασε ο Ορέστης».\nΕλένη Παπαδάκη: Η δολοφονία της καταγγέλθηκε και από το ΚΚΕ\nΗ εγκληματική ενέργεια της δολοφονίας της καταγγέλθηκε αργότερα και από το ΚΚΕ, δια στόματος, μάλιστα, του ίδιου του Νίκου Ζαχαριάδη. Στην 12η Ολομέλεια της Κεντρικής Επιτροπής του κόμματος αναγνώρισε την εκτέλεση ως «υπερβασία» και την καταδίκασε\nΕλένη Παπαδάκη: Ο κύριος λόγος της δολοφονίας της Παπαδάκη ήταν ο συναδελφικός φθόνος\nΤέλος, αυτό που αξίζει να αναφερθεί, είναι πως ο βιογράφος της αδικοχαμένης ηθοποιού Πολύβιος Μαρσάν, έχει πει πως ο κύριος λόγος της δολοφονίας της Παπαδάκη ήταν ο συναδελφικός φθόνος, ενώ η οικογένεια της ηθοποιού υπέβαλλε μήνυση κατά των συναδέλφων της του ΣΕΗ.\n20/05/2022 22:18 172\n14/05/2022 12:36 217\n30/04/2022 17:08 506\nΔολοφονία Γιάννη Σκαφτούρου: Η πρωτοφανής εκτέλεση στα χρονικά και η διαφορά με τα 25 συμβόλαια θανάτου\n26/04/2022 10:05 26/04/2022 11:19 544\nΔΟΛΟΦΟΝΙΑΕΑΜΕΘΝΙΚΟ ΘΕΑΤΡΟΕΚΤΕΛΕΣΗΕΛΕΝΗ ΠΑΠΑΔΑΚΗΚΚΕ


Αρχική σελίδαΦΙΛΟΣΟΦΙΑΜουσείο Βαλκανικών Πολέμων: πνοή 112 χρόνων ιστορίας\ntechneskaitheamata 12:25 μ.μ.\nΣτιγμές έντονων διπλωματικών και στρατιωτικών διαπραγματεύσεων. Αντικρουόμενα συναισθήματα χαράς και ήττας. Ένας κόσμος που χάθηκε κι ένας κόσμος που κερδήθηκε. Στα 112 χρόνια ζωής του το Μουσείο Βαλκανικών Πολέμων Θεσσαλονίκης μπορεί να περηφανευτεί ότι στέγασε κάποιες από τις κρισιμότερες ημέρες της νεότερης ιστορίας.\nΤο Μουσείο Βαλκανικών Πολέμων ή βίλα Μοδιάνο, όπως ονομαζόταν αρχικά, χτίστηκε στο χωριό Γέφυρα (ή Τόψιν, σύμφωνα με την τουρκική ονομασία, που σημαίνει τόπος κανονιού), 25 χλμ μακριά από τη Θεσσαλονίκη, στην ανατολική όχθη του ποταμού Αξιού. Οικοδομήθηκε το 1906 για να στεγάσει την εβραϊκή οικογένεια Γιακώβ Μοδιάνο, συγγενών του δεύτερου μεγαλύτερου ιδιοκτήτη ακινήτων της Οθωμανικής Αυτοκρατορίας, Σαούλ Μοδιάνο. Αρχιτέκτονας ορίστηκε ο Πιέτρο Αριγκόνι που μεσουρανούσε εκείνη την εποχή στη Θεσσαλονίκη.\nΕκτός από το κυρίως κτίριο, το αγρόκτημα περιελάμβανε πλήθος οικίσκων και αποθηκών όπου αποθηκεύονταν τα αγροτικά προϊόντα της εύφορης κοιλάδας του Αξιού. Ο ιταλοτουρκικός πόλεμος του 1911 και οι οικονομικές παρενέργειες που προκάλεσε στην-ιταλικής υπηκοότητας-τραπεζιτική οικογένεια Μοδιάνο επέφερε την αλλαγή ιδιοκτήτη και η βίλα πέρασε σε Οθωμανό. Ο νέος ιδιοκτήτης έζησε εκεί για 14 χρόνια. Το 1925 πωλήθηκε στους μεγαλοκτηματίες της περιοχής Σαρόγλου και Παπαγεωργίου. Κατά τη διάρκεια του Β’ Π.Π. η βίλα επιτάχθηκε από τους Γερμανούς, μετατράπηκε σε στρατηγείο και σε νοσοκομείο. Μετά την Κατοχή η ιδιοκτησία (ξανα)περνά στα χέρια των Παπαγεωργίου, Σαρόγλου και Βοϊβόδα έως το 1983. Η αλλαγή ιδιοκτητών για το Μουσείο Βαλκανικών Πολέμων σταμάτησε το 1999 οπόταν και αγοράστηκε από το Υπουργείο Εθνικής Άμυνας.\nΟι κρίσιμες ώρες…\nΈπειτα από την απελευθέρωση των Γιαννιτσών στις 19 και 20 Οκτωβρίου 1912 οι Τούρκοι οπισθοχωρώντας θέλησαν να καθυστερήσουν τον ελληνικό στρατό καταστρέφοντας τις γέφυρες του Αξιού. Ανεπιτυχής προσπάθεια καθώς οι ενθουσιώδεις κάτοικοι της Χαλάστρας με παντζούρια, πόρτες και έπιπλα που ξήλωσαν και διέλυσαν από τα σπίτια τους και υπό καταρρακτώδη βροχή έχτισαν γέφυρα μέσα σε 48 ώρες προκειμένου να περάσει ο στρατός.\nΤο βράδυ της 24ης Οκτωβρίου το Γενικό Στρατηγείο κατέλυσε στη βίλα Μοδιάνο. Αμέσως άρχισαν διαπραγματεύσεις μεταξύ του Αρχιστράτηγου Κωνσταντίνου και του Διοικητή της πόλης Χασάν Ταχσίν Πασά που κράτησαν 2 ημέρες. Το μεσημέρι της 26ης Οκτωβρίου οι Τούρκοι απεσταλμένοι δήλωσαν στον Κωνσταντίνο την άνευ όρων παράδοση της Θεσσαλονίκης στους Έλληνες. Αργά τη νύχτα οι αξιωματικοί Ι. Μεταξάς και Β. Δούσμανης υπέγραψαν στο Διοικητήριο της πόλης τα πρωτόκολλα παράδοσης.\nΤο Μουσείο Βαλκανικών Πολέμων άνοιξε τις πόρτες του για το κοινό το 1999 ώστε να «αφηγηθεί» και μόνο του τον παλμό της ιστορίας . Στρατιωτικές στολές, εξοπλισμός της εποχής, αλλά και το αντίγραφο της παράδοσης της Θεσσαλονίκης κοσμούν τις προθήκες του. Πίνακες που αναπαριστούν τον Ταχσίν Πασά να υπογράφει και στιγμές από τους Βαλκανικούς Πολέμους διακοσμούν τους τοίχους. Στους κήπους του βρίσκεται από το 2002 ο τάφος του τελευταίου πασά μαζί με τα οστά του γιου του, Κενάν Μεσαρέ.


Η Disney μπλοκάρει την πρόσβαση παιδιών σε πέντε δημοφιλή κινούμενα σχέδια | ΖΩΗ | iefimerida.gr\nΦαίνεται ότι η υπηρεσία streaming Disney Plus, η οποία ανήκει στην εταιρεία Walt Disney, προσαρμόζεται στην εποχή με νεότερη κίνηση της τον αποκλεισμό της πρόσβασης σε μερικές από τις παλαιότερες ταινίες κινουμένων σχεδίων.\nΠροχωρώντας έτσι ένα βήμα πιο πέρα από την απλή προσθήκη προειδοποιητικών μηνυμάτων 12 δευτερολέπτων. Λόγω ρατσιστικών στερεοτύπων, κλασικές ταινίες κινουμένων σχεδίων, όπως Peter Pan, Aristocats, Lady and the Tramp, Dumbo και The Jungle Book, δεν είναι πλέον προσβάσιμες σε παιδικούς λογαριασμούς και θα απαιτείται έγκριση ενηλίκων για την προβολή τους.\nΖΩΗ 24/01/2021 21:02\nΚΟΣΜΟΣ 18/01/2021 21:01\nΑκόμα και με λογαριασμό ενηλίκου, στις ταινίες εξακολουθούν να υπάρχουν τα προειδοποιητικά μηνύματα: «Αυτό το πρόγραμμα περιλαμβάνει αρνητικές απεικονίσεις ή / και κακομεταχείριση ανθρώπων ή πολιτισμών. Αυτά τα στερεότυπα ήταν λάθος τότε και είναι λάθος τώρα. Αντί να καταργήσουμε αυτό το περιεχόμενο, θέλουμε να αναγνωρίσουμε τον επιβλαβή αντίκτυπό του, να μάθουμε από αυτόν και να πυροδοτήσουμε τη συζήτηση για να δημιουργήσουμε ένα μέλλον χωρίς αποκλεισμούς μαζί».\n«Η Disney έχει δεσμευτεί να δημιουργήσει ιστορίες με εμπνευσμένα και φιλόδοξα θέματα που αντικατοπτρίζουν την πλούσια πολυμορφία της ανθρώπινης εμπειρίας σε όλο τον κόσμο» αναφέρεται σε ανακοίνωση της εταιρείας. Η ταινία «Peter Pan» θεωρείται ότι περιέχει φυλετικά στερεότυπα που αφορούν τους ιθαγενείς Αμερικανούς και για αντίστοιχους λόγους στις ταινίες δεν μπορούν πλέον να έχουν πρόσβαση παιδιά κάτω των 7 ετών. «Δεν μπορούμε να αλλάξουμε το παρελθόν, αλλά μπορούμε να το αναγνωρίσουμε, να το μάθουμε και να προχωρήσουμε μαζί για να δημιουργήσουμε ένα αύριο, το οποίο σήμερα μπορούμε να ονειρευόμαστε μόνο» αναφέρεται στο site της Disney.\nΔΙΑΒΑΣΤΕ ΠΕΡΙΣΣΟΤΕΡΑ Disney ρατσισμός ταινίες Πίτερ Παν


HARDY.MILANO.1954 – Caffe Hardy Greece\nMετά από 50 χρόνια εμπειρίας, μπορούμε να πούμε ότι ο espresso HARDY αποτελεί πλούτο της πόλης του Μιλάνου, της ιστορικής του κουλτούρας έχοντας χτίσει διαχρονική φήμη που συνδυάζεται με την υψηλή ποιότητα του όχι μόνο εντός πόλης, αλλά για το σύνολο της Λομβαρδίας.\n50 χρόνια Ιστορία, έθιμα και κουλτούρα που πέρασε από την πρώτη στη δεύτερη γενιά και από τους προγόνους στους απογόνους ψήνοντας αυτό που στην Ιταλία δεν χωράνε συμβιβασμοί.\nΤο καθημερινό πάθος για δουλειά είναι το στοιχείο που χαρακτηρίζει τους άνδρες της οικογενείας Maja, καθημερινούς ανθρώπους που γυρίζουν ,ρωτάνε, μαθαίνουν, ακούνε και σκέφτονται τις ανάγκες των καφέ-μπαρ της πόλης γιατί από εκεί ξεκίνησαν. Η οικογένεια Hardy έχει πάντα την ανθρώπινη αξία πάνω από όλα και θεωρεί πως χάρη σε αυτό το βαρόμετρο έφτασε στο σημείο να τους αγκαλιάσει η πόλη τους.\nΕίναι σχεδόν περιττό να αναφέρουμε την ποιότητα του προϊόντος τη στιγμή που τα καλύτερα καφέ στο Μιλάνο δουλεύουν Caffe Hardy. Δεν έχετε παρά να πάτε ένα ταξίδι και να το διαπιστώσετε.. και αφού συμβεί αυτό, απλά ρωτήστε οποιοδήποτε μπαρ να σας πει την άποψή του.Ο HARDY αναγνωρίζεται από όλους ως συνώνυμο της ποιότητας και για να συνεργαστεί με μαγαζιά θα πρέπει αυτά να πληρούν τις προϋποθέσεις. Σχολαστικός έλεγχος σε όλα τα στάδια της επιλογής, εισαγωγής, το ψήσιμο και τη διατήρηση, παρέχουν ένα καφέ με μια ιδιαίτερη γεύση ακριβή και μοναδική.


Τοποθέτηση της Βουλευτού Ασημίνας Ξηροτύρη Αικατερινάρη στην Ολομέλεια της για το νομοσχέδιο ΄΄Μέτρα για την ενίσχυση της Κεφαλαιαγοράς και την Ανάπτυξη της Επιχειρηματικότητας και ʼλλες Διατάξεις΄΄ | Ομιλίες\nHome Ομιλίες Τοποθέτηση της Βουλευτού Ασημίνας Ξηροτύρη Αικατερινάρη στην Ολομέλεια της για το νομοσχέδιο ΄΄Μέτρα για την ενίσχυση της Κεφαλαιαγοράς και την Ανάπτυξη της Επιχειρηματικότητας και ʼλλες Διατάξεις΄΄\nΤοποθέτηση της Βουλευτού Ασημίνας Ξηροτύρη Αικατερινάρη στην Ολομέλεια της για το νομοσχέδιο ΄΄Μέτρα για την ενίσχυση της Κεφαλαιαγοράς και την Ανάπτυξη της Επιχειρηματικότητας και ʼλλες Διατάξεις΄΄\nΤετάρτη, 27 Φεβρουάριος 2002 02:00\tΟμιλίες\nΗ τελευταία παράγραφος της ομιλίας του Κοινοβουλευτικού Εκπροσώπου της Κυβέρνησης, είναι περίπου η εισαγωγή η δική μου. Και αυτά τα νομοσχέδια όπως το σημερινό, που αναφέρονται στην ενίσχυση της κεφαλαιαγοράς και στην ανάπτυξη της επιχειρηματικότητας, για μας θα πρέπει να έχουν στόχο αυτήν την κοινωνική σύγκλιση, την κοινωνική συνοχή, αυτήν την ουσιαστική ισόρροπη ανάπτυξη σε όλες τις περιφέρειες της χώρας, με εξασφάλιση θέσεων εργασίας, με υγιείς επιχειρήσεις μικρές και μεγάλες και υγιή ανταγωνισμό. Όμως, εμείς λέμε, κύριοι συνάδελφοι, ότι το νομοσχέδιο αυτό δεν θα επιτύχει αυτούς τους στόχους. Το μεγάλο μέρος του νομοσχεδίου που αφορά τη συγχώνευση των επιχειρήσεων για εμάς έχει πολλά αρνητικά στοιχεία. Ακόμη και αν το μέλημα της Κυβέρνησης είναι να εκσυγχρονίσει αυτές τις επιχειρήσεις -και όπως είπε ο κύριος Υπουργός στην αρχική του ομιλία να γίνουν μεγάλες, σύγχρονες και ισχυρές επιχειρήσεις που να ανταποκρίνονται στις απαιτήσεις της Ευρώπης- εμείς νομίζουμε ότι θα μείνουν μόνο ισχυρές επιχειρήσεις για τα δικά τους κέρδη. Δεν διαφαίνεται ότι περιγράφονται αυτές οι ρυθμίσεις και οι δεσμεύσεις ούτως ώστε να αποδώσουν θετικά και προς όφελος του ελληνικού λαού, προς όφελος των εργαζομένων, προς όφελος της περιβόητης ανάπτυξης και του κοινωνικού κράτους, και της απασχόλησης που επιδιώκουμε όλοι έστω σ' αυτήν τη δεύτερη τετραετία, έστω μέσα από το Γ΄ Κοινοτικό Πλαίσιο Στήριξης. Τα φορολογικά κίνητρα που βάζετε, κατ' αρχήν πόσο μειώνουν τον προϋπολογισμό του κράτους, όσον αφορά τα έσοδα; Δεν έχετε τέτοια στοιχεία στην έκθεση του νομοσχεδίου. Δεν μας λέτε από πού θα καλύψετε τις μεγάλες ανάγκες που έχετε για τις κοινωνικές παροχές στην υγεία, στην παιδεία, στην προστασία του περιβάλλοντος, σ' ένα σωρό άλλες δράσεις οι οποίες είναι απαραίτητες και έχουν καθυστερήσει υπερβολικά στη χώρα μας. Συνδέετε αυτήν την πολιτική των κινήτρων με το προβάδισμα που δίνατε στην προεκλογική σας περίοδο για τις κοινωνικές πολιτικές; Όχι βέβαια. Εδώ, δεν γίνεται καμία σύνδεση, γιατί θα μας πείτε ότι είναι ένα οικονομικό, ειδικό, τεχνολογικό, εκσυγχρονιστικό κλπ. νομοσχέδιο. Και όλα τα περί κοινωνικής συνοχής και κράτος-δικαίου τα ακούμε σε κάποιες κοινοβουλευτικές συγκρούσεις, που επί της ουσίας τελικά ούτε η Νέα Δημοκρατία ούτε το ΠΑΣΟΚ προσεγγίζουν τα μεγάλα προβλήματα. Η ουσιαστική σύγκρουση μεταξύ των δύο μεγάλων κομμάτων, γίνεται για το πώς θα πλειοδοτήσουν περισσότερο σε παροχές στις μεγάλες επιχειρήσεις. Δεν κατέγραψαν, όμως, τι έχουν προσφέρει μέχρι τώρα και ποια ήταν τα προβλήματα που δημιουργήθηκαν. Νομίζω ότι χειροτερεύουν την κατάσταση αντί να την καλυτερεύσουν. Λέτε ότι με αυτά τα κίνητρα και τις συγχωνεύσεις, θα τονώσετε την απασχόληση. Πώς πήγε η απασχόληση μέσω του Α΄ και Β΄ Κοινοτικού Πλαισίου Στήριξης και με τους νόμους των αναπτυξιακών κινήτρων την τελευταία δεκαετία; Διπλασιάστηκε σχεδόν η ανεργία. Για να δημιουργηθεί μια θέση εργασίας μέσα απ' αυτά τα προγράμματα χρειάστηκαν πάνω από 50 εκατομμύρια επιδότηση σε κάθε επιχείρηση. Απέτυχαν παταγωδώς στη Βόρεια Ελλάδα και στην περιοχή μου της Θεσσαλονίκης. Και αυτό το ξέρετε πολύ καλά, κύριε Υπουργέ, όχι μόνο από τις υπηρεσίες σας, αλλά και από πολλές μελέτες έγκυρων φορέων, Πανεπιστημιακών κλπ. Βέβαια να μην αναφερθώ και στις πολύ ουσιαστικές μελέτες, γιατί φαίνεται ότι δεν τις παίρνετε υπόψη σας, και του Εργατικού Κέντρου Θεσσαλονίκης και της ΓΣΕΕ. Δεν απέδωσαν σε τίποτα τα αναπτυξιακά κίνητρα, τουλάχιστον για τις θέσεις εργασίας, τουλάχιστον για δημιουργικές επενδύσεις. Θα αποδώσουν τώρα απ' αυτό το νομοσχέδιο και από το Γ΄ Κοινοτικό Πλαίσιο Στήριξης; Πέρασαν δυόμισι χρόνια και μόλις τώρα αρχίσατε για τα προγράμματα της ανταγωνιστικότητας και των επιχειρήσεων γενικά, να κάνετε τις πρώτες προκηρύξεις. Ξέρετε και σεις πολύ καλά, ότι υπάρχει μια τεράστια ένδεια σε ουσιαστικές προτάσεις που πραγματικά θα σας διασφαλίσουν αυτό που και σεις και εμείς θέλουμε. Υπάρχει πρώτα η καθυστέρηση, η ανεπάρκεια και ο συγκεντρωτισμός στο σχεδιασμό των και υπάρχει και ο εφησυχασμός των επιχειρήσεων στα κέρδη τους. Παραμένουν έτσι και οι περιφέρειες και το ΥΠΕΘΟ και οι επιχειρήσεις στην αδράνειά τους. Τελικά τα επιχειρησιακά προγράμματα έτσι όπως θα εξειδικευτούν ούτε ανταγωνιστικότητα θα εξασφαλίσουν ούτε βιώσιμες επιχειρήσεις θα εξασφαλίσουν και πολύ περισσότερο δεν θα εξασφαλίσουν βιώσιμες επενδύσεις, οι οποίες θα έχουν σαν στόχο την τόνωση της απασχόλησης, θα έχουν σαν στόχο το να αναπτυχθεί ισόρροπα η χώρα μας. Λέτε ότι οι συγχωνεύσεις είναι ένα ισχυρό εργαλείο. Όποιον να ρωτήσετε και έναν πρωτοετή φοιτητή και νεότερο παιδί ακόμα θα σας πει, ότι οι συγχωνεύσεις ανά τον κόσμο έχουν φέρει απολύσεις και μειώνουν τις θέσεις εργασίας. Και αφού τα ξέρετε πολύ καλά αυτά δεν υπάρχει καμία ρήτρα ούτε προϋποθέσεις στα κίνητρα που δίνετε για τις επιχειρήσεις, για να μπορέσετε να εξασφαλίσετε αυτές τις θέσεις εργασίας και να μη μειωθούν με τις συγχωνεύσεις. Από την άλλη πλευρά και την περασμένη χρονιά και τώρα τους δίνετε και άλλες δυνατότητες. Με τη δυνατότητα απορύθμισης των σχέσεων εργασίας που τους δώσατε έχουμε μία γενική και αόριστη προσέγγιση στο θέμα της απασχόλησης. Απασχόληση εννοείται και αυτήν των τριών ωρών καθώς και αυτή χωρίς εγγραφή στο ΙΚΑ με τα τραγικά παραδείγματα, όπως αυτό του κλεισίματος των γυναικών στη Δράμα και τις άλλες παραβιάσεις, που τώρα που αποφασίσετε να κάνετε κάποιο στοιχειώδη ελεγκτικό μηχανισμό στις επιθεωρήσεις εργασίας, κάθε μέρα εκπλήσσεσθε με τα αποτελέσματα των παραβιάσεων των όρων των εργασιακών και ασφαλιστικών δικαιωμάτων των εργαζομένων που γίνονται από τις επιχειρήσεις. Πώς, λοιπόν, σήμερα έρχεσθε και δίνετε και άλλα κίνητρα στις μεγάλες επιχειρήσεις; Για τις μικρομεσαίες όχι μόνο δεν λαμβάνετε καμία πρόνοια εδώ, αλλά θα έλεγα ότι τους δίνετε και τη χαριστική βολή. Μην ξεχνάτε ότι το κόμμα σας μίλαγε γι' αυτές ότι είναι η καρδιά της Ελλάδος και ότι χωρίς αυτές δεν μπορεί να αναπτυχθεί η περιφέρεια, θα πάει ακόμα χειρότερα. Αυτές δεν τις αφορούν οι συγχωνεύσεις, τις αφορούν άλλα κίνητρα που εσείς δεν τους δίνετε. Μέχρι σήμερα κάποιους μηχανισμούς που είχατε θεσμοθετήσει, δεν τους έχετε ενεργοποιήσει. Κατ' αρχήν από τον ν. 2601 των αναπτυξιακών κινήτρων ο αποκλεισμός για επενδύσεις κάτω από 45 εκατομμύρια δημιούργησε μια λογική υπέρ των μεγάλων επιχειρήσεων και όχι υπέρ των μικρών. Στο Γ΄ Κοινοτικό Πλαίσιο Στήριξης το μερίδιο των μικρομεσαίων ανέρχεται μόνο σε 660 δισεκατομμύρια, δηλαδή στο 3,7% του όλου προγράμματος για τα έξι χρόνια. Η νέα χρηματιστηριακή αγορά, οι επενδύσεις υψηλού ρίσκου, οι εταιρείες αμοιβαίων εγγυήσεων και όλα αυτά τα όργανα που θεσμοθετήσατε κατά καιρούς δεν λειτούργησαν και δεν απέδωσαν. Στην ουσία στη χώρα μας δεν υπάρχει κανένα σύστημα και δεν γίνεται καμία προσπάθεια χρηματοδοτικής στήριξης των μικρομεσαίων επιχειρήσεων. Αντίθετα υπάρχουν σκληροί όροι δανεισμού και το σημαντικότερο στην ουσία δεν υπάρχει κανένα σύστημα κινήτρων και στήριξης των μικρομεσαίων επιχειρήσεων. Θα πάω τώρα στα επιμέρους άρθρα του νομοσχεδίου. Μιλάτε για ενίσχυση της επιστημονικής έρευνας. Οι ρυθμίσεις είναι στο πνεύμα του νόμου που είχατε φέρει πέρυσι με τον οποίο είχαμε διαφωνήσει. Δεν είχαμε και δεν έχουμε κονδύλια για την επιστημονική έρευνα και την οδηγήσαμε με τον περσινό νόμο κυρίως προς τις επιχειρήσεις για να τονώσει τον εκσυγχρονισμό τους, την ανταγωνιστικότητα κλπ., τώρα τους χαρίζετε και δύο φοροαπαλλαγές για την έρευνα και τελικά τα κονδύλια που είναι όντως σημαντικά από το Γ΄ Κοινοτικό Πλαίσιο Στήριξης θα πάνε μόνο εκεί και μερικά απ' αυτά σχεδόν θα χαριστούν στις επιχειρήσεις. Δεν καταλαβαίνω το πώς είστε σίγουρος ότι αυτοί θα κάνουν καλά προγράμματα όταν έχετε εδραιώσει μια δημόσια έρευνα πάρα πολύ καλή, που τους δίδεται ψίχουλα, εγώ δεν συμμερίζομαι την αισιοδοξία σας. Οι διατάξεις για τους ολυμπιακούς χορηγούς δεν μας βρίσκουν σύμφωνους. Τις θεωρούμε σχεδόν σκανδαλώδεις. Το κράτος έρχεται να επιχορηγήσει τους χορηγούς, γιατί τελικά όλα τα έξοδα τους θα εκπέσουν από τη φορολογία. Αναδρομικά κιόλας. Από την άλλη πλευρά διαφήμιση δεν πληρώνουν. Οι μεγάλες αυτές επιχειρήσεις που θα είναι χορηγοί των Ολυμπιακών Αγώνων θα έχουν και τη μεγάλη πίτα από όλες αυτές τις διεργασίες και τις επιχειρήσεις που θα γίνουν στους Ολυμπιακούς Αγώνες. Δηλαδή το κράτος, ο εργαζόμενος λαός θα βάλει όλα αυτά τα έξοδα, οι επιχειρήσεις αυτές θα κερδίσουν και το δημόσιο από τα κέρδη τους θα πάρετε ελάχιστα, γιατί τους δίνετε τόσο μεγάλες φοροαπαλλαγές. Δεν θα πάρετε δηλαδή σχεδόν τίποτα, ενώ αυτοί θα πάρουν την πίτα της παραγωγής από το αποτέλεσμα των Ολυμπιακών Αγώνων. Εμείς δεν τα καταλαβαίνουμε αυτά τα πράγματα. Δεν καταλαβαίνουμε πώς όλα αυτά δημιουργούν ισόρροπη ανάπτυξη και κοινωνική συνοχή. Η περιφέρεια θα στερηθεί τα πάντα. Θα στερηθεί πραγματικά την ουσιαστική ανάπτυξη που περίμενε από το Γ΄ Κοινοτικό Πλαίσιο Στήριξης μέσω των Ολυμπιακών Αγώνων. Αυτοί οι χορηγοί που θα προστρέξουν και θα αναλάβουν όλες αυτές τις υπηρεσίες από τους Ολυμπιακούς Αγώνες δεν θα προσφέρουν τίποτα στο κράτος. Έστω τα χρήματα αυτά να πάνε στον εθνικό κορβανά και να διορθωθούν κάποιες από τις ανισότητες που θα προκύψουν αυτό το διάστημα σε βάρος της περιφέρειας. Να πούμε τώρα για τη φωτογραφική διάταξη η οποία υπάρχει στο άρθρο 15, όσον αφορά τα θέματα της παράτασης των τιμολογίων για την παραγωγή του 2001 για το βαμβάκι. Είναι προκλητική, κύριοι συνάδελφοι. Θα πάτε δηλαδή τους αγρότες να πάρουν τελικά την επιδότησή τους και να βγάλουν τα τιμολόγιά τους, όταν το βαμβάκι θα έχει γίνει ήδη ρούχο. Δεν είναι αυτό υπερβολή; Δεν είναι καθόλου διευκόλυνση. Είναι διευκόλυνση στην Κυβέρνηση, ώστε να κάνει τα μαγειρέματά της και να δει πού πάει την παραγωγή. Είναι μεγάλη καθυστέρηση προς τους αγρότες. Για τα θέματα της Αγροτικής Τράπεζας δεν υπάρχει μια ενιαία πολιτική. Αποσπασματικά μας έρχονται κάθε φορά κάποιες ρυθμίσεις. Η μαύρη τρύπα της Αγροτικής Τράπεζας παραμένει. Είναι περίπου 1 τρισεκατομμύριο. Προέρχεται από τα "θαλασσοδάνεια" προς άσχετους, από εκδότες μέχρι οποιονδήποτε άλλο, από τα δάνεια στους συνεταιρισμούς και στους αγρότες. Από την άλλη πλευρά είναι θετικό το ότι αυτήν τη στιγμή δίνετε κάποια έσοδα προς την Αγροτική Τράπεζα. Από αυτές, όμως, τις διάσπαρτες διατάξεις που φέρνετε στα διάφορα νομοσχέδια δεν ξέρουμε ακόμη ούτε την πρόθεση ούτε τι προοπτικές δίνει η Κυβέρνηση στην Αγροτική Τράπεζα. Εμείς θέλουμε να την εξυγιάνει και να την εκσυγχρονίσει. Θέλουμε, όμως, και να παραμείνει ένας δημόσιος οργανισμός, σύμβουλος σε μια αγροτική πολιτική ανάπτυξης που έχει η Κυβέρνηση. Την έχει, όμως, αυτήν την πολιτική; Ή έχει ακριβώς την αντίθετη πολιτική και στα πλαίσια αυτής της πολιτικής συρρικνώνονται και οι αρμοδιότητες και έτσι τελικά συρρικνώνεται και η Α.Τ.Ε.; Για το φυσικό αέριο πολύ καλά κάνουν οι Ο.Τ.Α. και διαμαρτύρονται, γιατί τελικά δίνετε τα κίνητρα στους ιδιώτες. Στους Ο.Τ.Α. δεν δίνετε ακόμη και τις θεσμοθετημένες δυνατότητες που έχουν για συμμετοχή σε αυτές τις διαδημοτικές επιχειρήσεις. Από την άλλη πλευρά οι ιδιώτες παρεμβαίνουν στους κοινόχρηστους χώρους των Ο.Τ.Α. χωρίς άδειες, χωρίς εγγυήσεις, χωρίς τίποτα. Είδατε προχθές το περιστατικό με την έκρηξη και την ανάφλεξη φυσικού αερίου σε κεντρικό δρόμο της Θεσσαλονίκης. Εμείς με αυτό το γεγονός δεν θα θέλαμε να μειώσουμε την όλη ιστορία του φυσικού αερίου. Πάρτε, όμως, κάποια μέτρα, διότι, όπως βλέπετε, ακόμη και θέματα ασφάλειας στη διανομή του φυσικού αερίου, που είναι παντελώς λυμένα εδώ και χρόνια, εσείς τα είχατε ως ατυχέστατο περιστατικό από την πρώτη χρονιά. Όσον αφορά το θέμα της HELEXPO, εμείς, κύριε Υπουργέ, συμφωνούμε να δώσετε περισσότερο ποσοστό συμμετοχής στους κοινωνικούς φορείς, όμως να τα δώσετε από το 45% που είχατε αποφασίσει με τον ισχύοντα νόμο να δώστε στους ιδιώτες. Να ξεκαθαρίσετε επίσης ότι το μάνατζμεντ δεν πρόκειται να το πάρει ιδιώτης. Η HELEXPO το ασκεί και το ξέρει πολύ καλά και είναι κερδοφόρος επιχείρηση, παρ' όλα τα προβλήματα που τις έχετε προσθέσει τα τελευταία δύο χρόνια με αυτούς τους ατυχείς διαγωνισμούς. Σταματήστε αυτούς τους διαγωνισμούς και καθορίσετε πώς θα γίνει η κατανομή μεταξύ του δημοσίου και των κοινωνικών φορέων και των Ο.Τ.Α. σε αυτό το ποσοστό και να αφήσετε να νοικοκυρευτεί η έκθεση μόνη της, όπως το ξέρει, σε συνεργασία με τους τοπικούς της παράγοντες.


Παγκρήτια Τράπεζα: Οι πρώτες συμφωνίες Συμβολαιακής Γεωργίας - Food Business\nHome / Τραπεζες / Παγκρήτια Τράπεζα: Οι πρώτες συμφωνίες Συμβολαιακής Γεωργίας\nin Τραπεζες 13/11/2017\n– Αγροδίκτυο Α.Ε. Δημοπρατήριο στην Ιεράπετρα, με αντικείμενο την πώληση και τη διαμεσολάβηση στην πώληση αγροτικών προϊόντων, των παραγωγών της ευρύτερης περιοχής.\nΣημειώνεται ότι ο κύκλος εργασιών των παραπάνω φορέων φτάνει τα 33 εκατ. ευρώ. Οι παραπάνω συμφωνίες «σφραγίζουν» τη σταθερή βούληση της Τράπεζας για υποστήριξη κάθε υγιούς προσπάθειας που άπτεται της πρωτογενούς παραγωγής.\nPrevious: Αυστηροποίηση ελέγχων στις εξαγωγές εσπεριδοειδών ζητούν οι εξαγωγείς\nNext: L’ Artigiano: Νέες πίτσες Felicità και Mozzarella sticks


Τραπεζικός ιός χτύπησε το Χρηματιστήριο Αθηνών\nΓΕΝΙΚΟΣ ΔΕΙΚΤΗΣ: 14:18 736,82 -4,16 -32,01 Τζίρος: 94,30 εκ€\nΠαρασκευή, 07-Φεβ-2020 17:30\nΙσχυρότατες πιέσεις δέχτηκε και σήμερα ο τραπεζικός τομέας, καθώς οι απώλειές του άγγιξαν το 3,6%. Ο τελευταίος συμπαρέσυρε το Χρηματιστήριο Αθηνών εκ νέου στα επίπεδα των 910 μονάδων, παρά τη στήριξη που υπήρχε τόσο από το ράλι στα ελληνικά ομόλογα όσο και από την ομαλοποίηση του διεθνούς κλίματος.\nΕιδικότερα, ο Γενικός Δείκτης έκλεισε με απώλειες 1,14% στις 910,91 μονάδες, ενώ σήμερα κινήθηκε μεταξύ 909,88 μονάδων (-1,26%) και 921,42 μονάδων (0,00%). Ο τζίρος διαμορφώθηκε στα 52,8 εκατ. ευρώ και ο όγκος στα 24,7 εκατ. τεμάχια, ενώ μέσω προσυμφωνημένων συναλλαγών διακινήθηκαν 5,4 εκατ. τεμάχια.\nΟ δείκτης υψηλής κεφαλαιοποίησης έκλεισε με πτώση 1,16%, στις 2.279,30 μονάδες, ενώ στο -1,11% ολοκλήρωσε τις συναλλαγές ο Mid Cap και στις 1.254,89 μονάδες. Ο τραπεζικός δείκτης έκλεισε με απώλειες 3,64% στις 803,40 μονάδες.\nΣε επίπεδο εβδομάδας, ο Γενικός Δείκτης έκλεισε σταθεροποιητικά, ο FTSE 25 υποχώρησε κατά 0,26%, ενώ ο τραπεζικός κλάδος σημείωσε απώλειες 4,4%, ή 9,2% από την αρχή του έτους.\nΕνώ μέχρι τις 15:00 οι πιέσεις εστίαζαν καθαρά στον τραπεζικό κλάδο, αφήνοντας κάποια "υπόλοιπα" και σε αρκετούς άλλους τίτλους, το τελευταίο δίωρο της συνεδρίασης οι πωλητές έδειξαν ότι έχουν δύναμη και διεύρυναν τις εντολές τους στο μεγαλύτερο μέρος του ταμπλό. Άλλωστε, οι "γεμάτες" αποτιμήσεις σε πολλούς σημαντικούς κλάδους και οι εκκρεμότητες στον τραπεζικό κλάδο δεν βοήθησαν τους αγοραστές να απορροφήσουν τις πιέσεις, όπως έγινε στη χθεσινή συνεδρίαση.\nΈτσι, στη σημερινή συνεδρίαση εξανεμίστηκαν τα όποια κέρδη είχαν σημειωθεί στο προηγούμενο τριήμερο, αλλά το σημαντικότερο είναι ότι ο τραπεζικός δείκτης πλέον βρίσκεται στα κρίσιμα επίπεδα των 800 μονάδων, έχοντας πλέον ορατή επαφή με την κύρια στήριξη των 780 μονάδων. Την ίδια ώρα, μία ανάσα από την κοντινή στήριξη των 909 μονάδων έκλεισε και ο Γενικός Δείκτης, με την κύρια στήριξη να είναι πλέον οι 899 μονάδες.\nΤο στοίχημα είναι πλέον το ΧΑ, όχι μόνο να οριοθετήσει τις "ορέξεις" των πωλητών, αλλά και να ενεργοποιήσει τους αγοραστές που θα αναδημιουργήσουν το μαξιλάρι ασφαλείας από τις 900 μονάδες. Οι εκτιμήσεις δεν είναι ιδιαίτερα θετικές, δεδομένου του ότι η δεύτερη ματιά στις λύσεις που βρίσκονται στο τραπέζι για την αντιμετώπιση του χειμάρρου των "κόκκινων δανείων" των ελληνικών τραπεζών, έχει φέρει και δεύτερες σκέψεις.\nΟ "Ηρακλής", το σχέδιο για την αντιμετώπιση μέρους του όγκου των NPEs είναι μια καλή μαγιά στα χέρια των τραπεζιτών. Ωστόσο δεν αρκεί. Αυτό είναι το συμπέρασμα που έχουν εξάγει πολλοί αναλυτές. Και όχι γιατί είναι ανεπαρκές, αλλά ο όγκος είναι τέτοιος που δεν μπορεί να αντιμετωπιστεί από ένα σχέδιο, χωρίς να συμβάλουν πρωτογενείς και δευτερογενείς καταλύτες. Μερικοί από αυτούς είναι η ανάπτυξη της οικονομίας, το ενδιαφέρον για τις τιτλοποιήσεις και ίσως ένα ακόμη σχέδιο αντιμετώπισης του υπολοίπου.\nΚαι αυτός είναι ο βασικός λόγος που ο τραπεζικός κλάδος δείχνει μεγάλη αδυναμία από την αρχή του έτους. Την ώρα που ο Γενικός Δείκτης, δηλαδή, κρατά ένα μικρό ποσοστό κέρδους από την 1η Ιανουαρίου, ο τραπεζικός σημειώνει απώλειες που ξεπερνούν το 9%. Και αποτελεί το μεγάλο βαρίδι, ιδιαίτερα μετά από τις εντυπωσιακές αποδόσεις του 2019. Άλλωστε η Goldman Sachs το ανέφερε ξεκάθαρα στην τελευταία της ανάλυση: Η απόδοση των ελληνικών τραπεζών από τις αρχές του 2019 παραπέμπει ως αν έχουν ολοκληρώσει με επιτυχία τα σχέδια έως το 2021!\nΣτο ταμπλό τώρα, η Πειραιώς έκλεισε με απώλειες 5,72%, με τη Eurobank, την Alpha Bank και την Εθνική να ακολουθούν με πτώση που ξεπέρασε το 3%. Άνω του 2% ήταν οι απώλειες σε Βιοχαλκο, Ελλάκτωρ, Μυτιληναίο και Τέρνα Ενεργειακή και άνω του 1% σε ΕΧΑΕ, Φουρλή, ΕΥΔΑΠ, ΔΕΗ, Coca Cola, Λάμδα και ΟΛΠ.\nΉπια πτωτικά έκλεισαν οι ΑΔΜΗΕ, Σαράντης, Motor Oil, Ελληνικά Πετρέλαια και Titan, με τη ΓΕΚ Τέρνα να είναι χωρίς μεταβολή. Στον αντίποδα, μικρά κέρδη σημείωσαν οι ΟΠΑΠ και Jumbo, με την Aegean να κλείνει στο +1,91% και τον ΟΤΕ στο +2%, παρέχοντας κάποια αντίβαρα στο Γενικό Δείκτη.


Honda Civic 1,4 Sedan - Toyota Corolla 1,4 Sedan\n... των αυξημένων αναγκών που εμφανίζει στις μέρες μας το αγοραστικό κοινό της μικρομεσαίας κατηγορίας είναι τα Honda Civic και Toyota Corolla. Οι δύο ιαπωνικές προτάσεις διαθέτουν όλα εκείνα τα στοιχεία που εξασφαλίζουν απροβλημάτιστη συμβίωση για πολλά-πολλά χρόνια.\nH άρτι αφιχθείσα 7η γενιά του Honda Civic, με το βασικό κινητήρα των 1,4 λίτρων, έχει να αντιμετωπίσει την υψηλή εμπορικότητα αρκετών "κλασικών" προτάσεων της μικρομεσαίας κατηγορίας. Η Honda διεκδικεί με περισσότερες ίσως πιθανότητες από ποτέ ένα σημαντικό μερίδιο από την "πίτα" της εν λόγω κατηγορίας, καθώς το προϊόν της εμφανίζει πληρότητα σε όλους τους τομείς και είναι θέμα χρόνου να πείσει το κοινό για το υψηλό αντίτιμο που απαιτεί η απόκτησή του. Και δεν αναφερόμαστε σε όσους έχουν "μυηθεί" στη φιλοσοφία των αυτοκινήτων Honda. Αυτοί θα το αγοράσουν με... κλειστά μάτια, όντας διατεθειμένοι να καταβάλουν το κάτι παραπάνω για να χαρούν τα συγκεκριμένα πλεονεκτήματα του Civic, όπως η αξιοπιστία, οι καλές επιδόσεις, η καλή ποιότητα κατασκευής και, φυσικά, οι μεγάλοι χώροι για επιβάτες και αποσκευές. Το ζητούμενο -για τη Honda- είναι πως θα αντιδράσουν οι υπόλοιποι υποψήφιοι αγοραστές που συνήθως "ενδίδουν" σε άλλες προτάσεις, με ανάλογα θέλγητρα αλλά περισσότερο προσιτές, όπως η Toyota Corolla. Ενα μοντέλο που στην 9η γενιά του προσεγγίζει ίσως όσο κανένα άλλο μικρομεσαίο το "χαρακτήρα" του Civic. Και αυτό γιατί, με εξαίρεση τους χώρους, (στους οποίους υστερεί) παρέχει ανάλογα υψηλή αξιοπιστία, εξαιρετικές επιδόσεις και σχεδίαση που απευθύνεται στο μεγαλύτερο - συντηρητικό κατά βάση - κοινό της κατηγορίας. H "κόντρα" μεταξύ Honda Civic και Toyota Corolla λοιπόν παρουσιάζει ιδιαίτερο ενδιαφέρον και όπως μπορεί να αντιληφθεί κανείς από την παράθεση των θελγήτρων τους σε κάθε τομέα η απόφαση για κάθε υποψήφιο αγοραστή της μικρομεσαίας κατηγορίας μόνο εύκολη δεν είναι.\nΠερισσότερο επιβλητικό εμφανίζεται το Honda Civic χάρη στις μεγαλύτερες διαστάσεις του αμαξώματος και στις γωνιώδεις σχεδιαστικές γραμμές.\n"Κλασικό" και ιδιαίτερα ισορροπημένο σχεδιαστικά μπορεί να χαρακτηριστεί το Toyota Corolla. Αλλωστε, απευθύνεται, όπως και το Civic, στη μεγάλη βάση των συντηρητικών οικογενειαρχών.\nΗ πληρέστερη σε εξοπλισμό από όλες τις εκδόσεις της Corolla, η Sedan Sol, κοστίζει κατά 642.000 δρχ. φθηνότερα από τη βασική έκδοση S του Civic. Το μικρομεσαίο μοντέλο της Toyota στην τιμή των 4.915.000 δρχ. φέρει πλευρικούς αερόσακους (διατίθενται προαιρετικά στο Civic) αλλά όχι και αιρ κοντίσιον, η τοποθέτηση του οποίου στοιχίζει 280.000 δρχ. επιπλέον.\nΣΥΓΚΡΙΤΙΚΟ: Honda Civic 1,4 Sedan-Toyota Corolla 1,4 Sedan6\nΠοιοτικά και φιλικά - Υπεροχή Civic σε χώρους\nΕπιδόσεις και τεχνολογία\nΤαξιδιάρα Corolla - Σπορτίφ Civic


Κολλαγόνο - Προσαρμόζουμε τη διατροφή μας ανάλογα - BORO από την ΑΝΝΑ ΔΡΟΥΖΑ - boro.gr\nΑρχική / Διατροφή / Food therapy / Κολλαγόνο – Προσαρμόζουμε τη διατροφή μας ανάλογα\nΚολλαγόνο – Προσαρμόζουμε τη διατροφή μας ανάλογα\nΓράφει η Σταματάκη Αστερία, Μsc στην Κλινική διατροφή, Διαιτολόγος – Διατροφολόγος – Διευθύντρια του Ελληνικού Ινστιτούτου Διατροφής\nΤο κολλαγόνο είναι μια πρωτεΐνη που βρίσκεται στο ανθρώπινο σώμα και συμβάλλει στην αύξηση της μηχανικής αντοχής των συνδετικών ιστών . Το κολλαγόνο συναντάται πολύ συχνά με την ελαστίνη, η οποία είναι υπεύθυνη για την ελαστικότητα των ιστών.\nΤο κολλαγόνο και η ελαστίνη με την πάροδο του χρόνου μειώνονται, με αποτέλεσμα την εμφάνιση των σημαδιών της γήρανσης στο δέρμα, στις αρθρώσεις κ.α. Ειδικά μετά την ηλικία των 25 ετών , ο ρυθμός παραγωγής του κολλαγόνου μειώνεται αισθητά. Παράγοντες που μειώνουν την παραγωγή κολλαγόνου εκτός από το χρόνο, είναι η έκθεση στην ηλιακή ακτινοβολία, το στρες, το κάπνισμα, η ρύπανση και η κακή διατροφή. Μια διατροφή που χαρακτηρίζεται από μέτρο και ποικιλία μπορεί να βοηθήσει στην παραγωγή αλλά και στη διατήρηση του κολλαγόνου στον οργανισμό μας. Για την επιβράδυνση της εμφάνισης του γήρατος, ακολουθείστε τις παρακάτω συμβουλές:


Κρήτη - Ταξιδιωτικό Γραφείο Κωτούλας\n6 – 11 ΙΟΥΛΙΟΥ 2021\n1η ΜΕΡΑ: Τρίκαλα – Πειραιάς (06/07/2021)\nΑναχώρηση στις 3:00 για τον Πειραιά. Με την απαραίτητη ενδιάμεση στάση στο ύψος της Λαμίας για καφέ και ξεκούραση , φθάνουμε αργά το απόγευμα στο λιμάνι του Πειραιά. Επιβίβαση στο καράβι και απόπλους στις 22:00 για τα Χανιά. Διανυκτέρευση εν πλω.\n2η ΜΕΡΑ : Χανιά – Ρέθυμνο – Ηράκλειο (07/07/2021)\nΆφιξη το πρωί στα Χανιά στο λιμάνι της Σούδας Αρχικά θα επισκεφθούμε το ακρωτήρι στα ανατολικά της πόλης των Χανίων, πλούσιο σε ιστορία και φυσικές ομορφιές. Εδώ βρίσκονται οι τάφοι των Βενιζέλων Ελευθερίου και Σοφοκλή στο λόφο του προφήτη Ηλία, όπου το 1897 είχε εγκαταστήσει την έδρα της η επαναστατική επιτροπή με τον Ελευθέριο Βενιζέλο. Η θέα στην πόλη είναι μαγευτική και το όμορφο τοπίο θα σας ενθουσιάσει. Εν συνεχεία θα καταλήξουμε στην πόλη, για να επισκεφθούμε το βενετσιάνικο λιμάνι με τον Φάρο, την συνοικία γύρω από το ενετικό λιμάνι, με τα γραφικά σπιτάκια και τα κτίσματα της εποχής της ενετοκρατίας. Έπειτα θα δούμε την Εβραϊκή συνοικία με το ναό του Αγίου Φραγκίσκου και την Δημοτική Αγορά, εντυπωσιακό οικοδόμημα σε σταυροειδές σχήμα όπου στεγάζονται καταστήματα. Επίσης θα επισκεφθούμε την Ι. Μ. Χρυσοπηγής. Συνεχίζοντας αναχωρούμε για τον επόμενο σταθμό μας που είναι το Ρέθυμνο. Η παλαιά πόλη χτισμένη γύρω από το ενετικό κάστρο Φορτέτζα, διατηρεί την ιδιαίτερη φυσιογνωμία και την αρχοντική όψη στις , με την Βενετσιάνικη ρυμοτομία, στις εκκλησίες δίπλα σε μιναρέδες, τα τοξωτά περάσματα, τα Βενετσιάνικα αρχοντικά, στις τούρκικες βρύσες, τα στενά δρομάκια, τα θολωτά ισόγεια και τα παλαιά σπίτια με τα βαριά ξύλινα πορτοπαράθυρα. Η σύγχρονη πόλη αγκαλιάζει την παλαιά και εκτίνεται κατά μήκος στις παραλίας. Εκεί θα έχουμε ελεύθερο χρόνο για μεσημεριανό φαγητό (εξ ιδίων).Το απόγευμα θα επισκεφθούμε την ιστορική Μονή Αρκαδίου. Στη συνέχεια αναχωρούμε για τον τελικό προορισμό μας το Ηράκλειο. Τέλος θα καταλήξουμε στο ξενοδοχείο. Άφιξη- τακτοποίηση στα δωμάτια. Δείπνο – Διανυκτέρευση\n3η ΜΕΡΑ : Ηράκλειο – Γόρτυνα – Φαιστός – Μάταλα (08/07/2021)\nΠρωινό και αμέσως αναχωρούμε για την αρχαία Γόρτυνα. Τα σημαντικότερα μνημεία του αρχαιολογικού χώρου της Γόρτυνας είναι τα εξής: η Ακρόπολη πάνω στο λόφο, το κοίλο θέατρο, 0ο ναός του Πυθίου Απόλλωνα, ο ναός των Αιγυπτίων θεών Ίσιδας και Σάρπη. Επίσης μπορούμε να δούμε τα ερείπια της δημόσιας Κρήνης, το αμφιθέατρο, τις θέρμες και το Στάδιο. Από την άλλη μεριά διακρίνονται τα ερείπια της αγοράς με τον ναό του Ασκληπιού και το ωδείο. Στα νότια του ωδείου η εκκλησία του Αγίου Τίτου, συνδυασμός παλαιοχριστιανικής Βασιλικής και σταυροειδούς ναού, από την οποία σώζεται μόνο η αψίδα. Κατόπιν θα επισκεφθούμε τους αρχαιολογικούς χώρους της Φαιστού. Και μετά την Ιερά Μονή Καλυβιανής. Στη συνέχεια καταλήγουμε στα φημισμένα Μάταλα . Ελεύθερος για μπάνιο και μεσημεριανό φαγητό (εξ ιδίων). Επιστροφή στο ξενοδοχείο. Δείπνο. Διανυκτέρευση.\n4η ΜΕΡΑ : Ηράκλειο – Ελούντα (με θέα προς τη Σπιναλόγκα) – Αγ. Νικόλαο – Σητεία – Βάι (09/07/2021)\nΜετά το πρωινό, αναχωρούμε για την ημερήσια εκδρομή μας. Ακολουθώντας τον παραλιακό δρόμο περνώντας από τον Άγιο Νικόλαο φθάνουμε Σητεία και θα καταλήξουμε στο παραλιακό Βάϊ. Στην όμορφη κοιλάδα, που σχηματίζουν δύο λόφοι, απλώνονται οι 5.000 φοινικιές που κατεβαίνουν αμφιθεατρικά, μέχρι την χρυσαφένια αμμουδιά. Το τοπίο εδώ αλλάζει, γίνεται ειδυλλιακό και τροπικό. Στη συνέχεια θα επισκεφθούμε τον Άγιο Νικόλαο. Μετά την πρωτεύουσα του νομού Λασιθίου θα κατευθυνθούμε προς την κοντινή Ελούντα, ένα θαυμάσιο θέρετρο που έχει γίνει γνωστό παγκόσμια, όπου και θα έχουμε την δυνατότητα* πραγματοποιώντας μία μικρή διαδρομή 10 λεπτών με το Πούλμαν να βρεθούμε στο καλύτερο σημείο με θέα την ξακουστή Σπιναλόγκα και να αφιερώσουμε λίγα λεπτά για μία αναμνηστική φωτογραφία με φόντο το διάσημο νησάκι. Επιστροφή στο ξενοδοχείο για ξεκούραση. Δείπνο – Διανυκτέρευση.\n5η ΜΕΡΑ : Ηράκλειο – Ξενάγηση (10/07/2021)\nΑφού πάρουμε το πρωινό μας αναχωρούμε για το ξακουστό παλάτι της Κνωσού, το οποίο απέχει 6 χιλιόμετρα από την πόλη του Ηρακλείου, δίπλα στο ομώνυμο χωριό Κνωσός. Η Κνωσός ήταν το κέντρο του Μινωικού πολιτισμού, κατά το διάστημα 2000-1400 π.χ. Στη συνέχεια στη πόλη του Ηρακλείου θα επισκεφθούμε την πλατεία του Νικηφόρου Φωκά, ένα από τα κεντρικότερα σημεία της πόλης, όπου θα θαυμάσετε την όμορφη κρήνη Μοροζίνι. Οι οκτώ λεκάνες της κρήνης είναι διακοσμημένες με ανάγλυφα, που παριστάνουν Νύμφες και Τρίτωνες να ιππεύουν δελφίνια, θα έχουμε ελεύθερο χρόνο για φαγητό (εξ ιδίων) να περπατήσετε στους δρόμους, αλλά και να κάνουμε τα ψώνια μας, μέχρι την ώρα που το λεωφορείο θα μας μεταφέρει στο λιμάνι για να επιβιβαστούμε στο καράβι. Άφιξη στο λιμάνι, επιβίβαση και απόπλους για Πειραιά. Διανυκτέρευση εν πλω.\n6η ΜΕΡΑ : Πειραιάς – Τρίκαλα (11/07/2021)\nΆφιξη το πρωί στο λιμάνι του Πειραιά. Επιβίβαση στο λεωφορείο και αμέσως αναχωρούμε για Τρίκαλα. Με την απαραίτητη ενδιάμεση στάση στο ύψος της Λαμίας για καφέ και ξεκούραση , φθάνουμε στην πόλη μας.\nΤιμή Συμμετοχής : 290€\nΕπιβάρυνση δίκλινης καμπίνας : 55€ και τετράκλινης καμπίνας : 25€ ή 30€ το άτομο\nΑκτοπλοϊκά εισιτήρια Πειραιά – Χανιά και Ηράκλειο-Πειραιά\nΔιαμονή σε ξενοδοχείο, 3 πρωινά , 3 βραδινά\n*Προαιρετικά και εάν το επιτρέπει ο χρόνος από την Ελούντα ή από την Πλάκα μπορούμε να επισκεφθούμε με καΐκι τη βραχονησίδα της Σπιναλόγκα, ή εναλλακτικά να πραγματοποιήσουμε στάση πλησίον της Πλάκας στο σημείο με την καλύτερη θέα Το νησάκι βρίσκεται στο βόρειο άκρο της Χερσονήσου. Το 1903 λειτούργησε το λεπροκομείο. Χάρη όμως στην πρόοδο της επιστήμης το λεπροκομείο καταργήθηκε οριστικά το έτος 1957.


Βιβλιόφιλοι Έδεσσας: Απριλίου 2017\nΑναρτήθηκε από Βιβλιόφιλος στις 11:30 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑναρτήθηκε από Βιβλιόφιλος στις 10:58 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΤετραευάγγελο 12ος αιώνας\nΧρυσόβουλο Ανδρόνικου Β’ Παλιολόγου, 1301. Βυζαντινό Μουσείο Αθηνών\nΤο βιβλίο δεν ήταν απλώς χειροποίητο, ήταν προϊόν κοπιώδους χειρωνακτικής εργασίας. Κόστιζε στους βιβλιόφιλους να το αποκτήσουν και, αν τύχαινε να φθαρεί, δύσκολα το αντικαθιστούσαν. Η προστασία του ήταν πρώτο μέλημα. Από αυτή την πρακτική ανάγκη γεννήθηκε το επάγγελμα του «βιβλιοαμφιάστη», με δικά μας λόγια του βιβλιοδέτη, που εξελίχθηκε στην τέχνη της βιβλιοδεσίας.\nΕίναι μειωτικό να χαρακτηρίσει κανείς με τον τρέχοντα όρο «εξώφυλλα» τα προϊόντα της βυζαντινής και μεταβυζαντινής βιβλιοδεσίας από τον 11ο ως τον 19ο αιώνα. Δύο ξύλινες ορθογώνιες πλάκες αγκαλιάζουν προστατευτικά χειρόγραφες σελίδες από πάπυρο ή περγαμηνή, βγαλμένες από τα χέρια ειδικευμένων μοναχών ή επαγγελματιών αντιγραφέων από ιδιωτικά καλλιγραφεία σε όλη τη βυζαντινή επικράτεια.\nΦύλλο πορφυρού τετραευάγγελου (Κώδικας 6ου αιώνα). Το φύλλο περιέχει το κατά Ματθαίον 14. 22-31. Το σπάραγμα ανήκει στον πορφυρό κώδικα Ν, που σήμερα βρίσκεται στην Εθνική Βιβλιοθήκη της Αγίας Πετρούπολης. (Grec. 537 ). Οι λίγοι πορφυροί κώδικες που σώζονται έως σήμερα χρονολογούνται τον 6ο αι. και περιέχουν βιβλία της Αγίας Γραφής. Το κείμενο είναι γραμμένο με αργυρό και χρυσό χρώμα σε σελίδες βαμμένες με πορφυρό χρώμα. Ως εξαιρετικά πολυτελείς κώδικες, πιθανόν να προορίζονταν για βιβλιόφιλους του αυτοκρατορικού περιβάλλοντος. Πιστό αντίγραφο του φύλλου χειρογράφου εκτίθεται σήμερα στο Βυζαντινό και Χριστιανικό Μουσείο\nΑντικείμενα τέχνης που μαρτυρούν τις εξελίξεις στην τέχνη κάθε εποχής, οι «σταχώσεις», οι βιβλιοδεσίες των Βυζαντινών, αποτελούν επίσης «πηγή για την ιστορία, την πολιτική, την οικονομία και τα πνευματικά ρεύματα κάθε εποχής». «Οι πολυτελείς σταχώσεις της μέσης βυζαντινής εποχής, τις οποίες συναντούμε κυρίως σε ευαγγελιστάρια και λειτουργικά κείμενα, αρκετά εκ των οποίων ήταν διπλωματικά δώρα, λειτουργούσαν ως επίδειξη πλούτου και επιβεβαίωση του κύρους της Εκκλησίας και της αυτοκρατορικής αυλής που είχαν παραγγείλει την κατασκευή τους. Οι παραστάσεις που τις διακοσμούν απεικονίζουν, εκτός από τη Σταύρωση, την Ανάσταση και άλλα θρησκευτικά θέματα, και ζητήματα που απασχόλησαν τη βυζαντινή κοινωνία, όπως η εικονομαχία».\nΤα κοινά χαρακτηριστικά μορφής βιβλίων ανά χρονικές περιόδους, μαρτυρούν ότι οι βιβλιοδέτες ακολουθούσαν τις αισθητικές τάσεις των εποχών τους και αυτό συνεχίζεται μέσα τους αιώνες. Σημειωτέον ότι στον ελλαδικό χώρο, το χαρτί έφτασε τον 11ο αιώνα επί Ειρήνης Κομνηνής, ενώ το παλαιότερο βυζαντινό έγγραφο από χαρτί, θεωρείται το χρυσόβουλο του Κωνσταντίνου Μονομάχου για την Μονή Μεγίστης Λαύρας και χρονολογείται το 1052.\nΕυαγγελιστάριο (Κώδικας 11ου αιώνα). Φέρει μεταγενέστερες προσθήκες σε χαρτί και περγαμηνή. Το πορτρέτο του ευαγγελιστή Λουκά, σε μονό φύλλο σκληρής περγαμηνής, χρονολογείται τον 13ο αιώνα και αποτελεί μεταγενέστερη προσθήκη στον κώδικα, μαρτυρία της συνεχούς χρήσης του ευαγγελισταρίου.\nΔυτικοί και ανατολικοί λαοί ακολούθησαν τη βυζαντινή παράδοση των πολυτελών σταχώσεων. Κωνσταντινουπολίτες λόγιοι μετέφεραν, μετά την άλωση της Πόλης, τη βιβλιοδετική τεχνογνωσία στα νεόκοπα τυπογραφεία της Δύσης και στην ενετοκρατούμενη Κρήτη. «Οι δερματόδετες βιβλιοδεσίες των κρητικών εργαστηρίων με την πυκνή διακόσμηση με έγκαυστα σχέδια ταξιδεύουν ως τη βιβλιοθήκη του Καρδινάλιου Βησσαρίωνα και σε άλλες φημισμένες βιβλιοθήκες».\n«Αργότερα, στη διάρκεια των πρώτων αιώνων της οθωμανικής κυριαρχίας, η βιβλιοδεσία ατονεί, γεγονός που μαρτυρεί την ένδεια των Ελλήνων αλλά και την έλλειψη σκοπού και διάθεσης. Οι λιγοστοί βιβλιοδέτες εργάζονται σε μοναστήρια, συντηρώντας παλαιά βιβλία ακολουθώντας τη βυζαντινή τεχνική, ενώ η βιβλιοδεσία των χρόνων της Επανάστασης ακολουθεί κατά κανόνα δυτικά πρότυπα, από τα οποία εμπνέονται εκείνη την εποχή οι Έλληνες ενθεγέρτες διανοούμενοι».\nΒυζαντινών Ιστορικά : Τα βιβλία στο Βυζάντιο\nΒυζαντινό και Χριστιανικό Μουσείο : Συλλογή Χειρόγραφων Κωδίκων και Εγγράφων\nΑναρτήθηκε από Βιβλιόφιλος στις 1:55 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Βιβλία, Βιβλιοφάγοι, Βυζάντιο\nΧρόνια πολλά στα μέλη\nκαι στους φίλους του Συλλόγου!\nκαι πολλά βιβλία!\nΑναρτήθηκε από Βιβλιόφιλος στις 10:42 μ.μ. Δεν υπάρχουν σχόλια: Σύνδεσμοι σε αυτήν την ανάρτηση


Το τελευταίο διάστημα, μένοντας σπίτι, έχουμε περισσότερο ελεύθερο χρόνο να ασχοληθούμε με πράγματα που μας ευχαριστούν, να παίξουμε με τα κατοικίδιά μας αλλά και να παρακολουθήσουμε κινηματογραφικές ταινίες είτε στην τηλεόραση είτε σε κάποια διαδικτυακή πλατφόρμα.\nΤο βέβαιο είναι πως, όταν πρωταγωνιστούν σκύλοι και γάτες, τις βλέπουμε ακόμα πιο ευχάριστα και πολλές φορές μέσα από τα κατορθώματα και τις «σκανταλιές» τους , αναγνωρίζουμε τα δικά μας κατοικίδια!\nΓι’ αυτό λοιπόν, σας προτείνουμε 5 + 1 αγαπημένες ταινίες με πρωταγωνιστές τους σκύλους!\nΟικογενειακή κωμωδία, όχι με ένα ή δύο αλλά.. 101 χαριτωμένα σκυλάκια Δαλματίας! Βασίζεται στην κινηματογραφική προσαρμογή του ομώνυμου μυθιστορήματος της Ντόντι Σμιθ του 1956 από την ταινία κινουμένων σχεδίων της Ντίσνεϋ του 1961.\nΗ ταινία διαδραματίζεται στο Λονδίνο. Η Ανίτα και ο Ρότζερ είναι ένα ερωτευμένο ζευγάρι που παντρεύονται, ενώ έχουν και ένα ζευγάρι σκυλιά Δαλματίας, την Περντίτα και τον Πόνγκο! Η αδίστακτη Κρουέλα Ντε Βιλ, το αφεντικό της Ανίτα, απαγάγει τα κουτάβια τους με σκοπό να φτιάξει το παλτό των ονείρων της. Έτσι τώρα, όλοι μαζί θα προσπαθήσουν να σώσουν και τα 99 ακόμα σκυλάκια από τα χέρια της κακιάς Κρουέλα.\nΟ Beethoven είναι μια αμερικανική οικογενειακή κωμωδία του 1992. Η ιστορία επικεντρώνεται σε ένα σκυλί του Αγίου Βερνάρδου που πήρε το όνομά του από τον συνθέτη Ludwig van Beethoven. Βρέθηκε στην οικογένεια Newton όταν δραπέτευσε από τα χέρια 2 κλεφτών οι οποίοι είχαν αρπάξει μια ομάδα κουταβιών από ένα κατάστημα κατοικίδιων ζώων. Πρόκειται για το πρώτο μέρος της σειράς ταινιών Beethoven που εξιστορεί τις περιπέτειες του γλυκύτατου τετράποδου και της οικογένειάς του.\nA dog’s purpose (Ο καλύτερός μου φίλος) (2017)\nΑμερικάνικη ταινία περιπέτειας που βασίζεται στο ομότιτλο βιβλίο του W. Bruce Cameron που εκδόθηκε το 2010. Η ταινία, όπως και το βιβλίο, αφηγείται την ιστορία ενός αφοσιωμένου σκύλου που αναζητά τον πραγματικό σκοπό της ζωής του και θέλει να τον εκπληρώσει. Γι΄ αυτό και ενώ αρχικά ζει μια φυσιολογική ζωή με τον ιδιοκτήτη του, κάποια στιγμή πεθαίνει και στη συνέχεια παρακολουθούμε πώς το πνεύμα του αναγεννιέται ξανά και ξανά άλλοτε ως Golden Retriever, άλλοτε ως Terrier μέχρι να καταφέρει να επιτελέσει τον σκοπό του. Είναι μια πολύ όμορφη και συγκινητική ιστορία με ωραία μηνύματα για όλη την οικογένεια. Σημειωτέον ότι δύο χρόνια αργότερα, στις κινηματογραφικές αίθουσες βγήκε και το sequel της ταινίας με τίτλο A dog’s Journey.\nEight Below (Ανταρκτική: Στα όρια του Αδύνατου) (2006)\nΜια ταινία αρκετά διαφορετική από αυτές που έχουμε δει στο είδος της, το Eight Below διαδραματίζεται στην παγωμένη Ανταρκτική. Ο Τζέρι (που τον υποδύεται ο αγαπημένος και αδικοχαμένος Paul Walker), μέλος μιας επιστημονικής αποστολής στην Ανταρκτική, αναγκάζεται να εγκαταλείψει τη βάση εξαιτίας άγριων καιρικών συνθηκών, αφήνοντας στο έλεος της φύσης τα αγαπημένα του σκυλιά, τα οποία δίνουν το δικό τους αγώνα επιβίωσης. Η ταινία βασίζεται σε αληθινή ιστορία και αναδεικνύονται αξίες μέσα από την συμπεριφορά των σκύλων όπως η αλληλοβοήθεια ,η αγάπη ,η φιλία και η στήριξη στις δύσκολες ώρες. Σίγουρα μια ταινία που αξίζει να την δείτε.\nΑπό τις πιο γνωστές ταινίες του παλιού κλασσικού αμερικανικού κινηματογράφου. Βασίζεται και αυτή η ταινία σε μυθιστόρημα, με συγγραφέα τον Eric Knight. Μια ιστορία για τον βαθύ δεσμό μεταξύ του αγοριού του Γιορκσάιρ, Joe Carraclough και του τραχύ κόλλεϊ του , Lassie . Η αρχική αυτή ταινία είχε και συνέχεια με άλλες πέντε ταινίες μεταγενέστερα αλλά και remake που γνώρισαν μεγάλη επιτυχία. Αξιοσημείωτο δε το γεγονός ότι, το 1993, η Lassie Come Home συμπεριλήφθηκε στην ετήσια επιλογή 25 κινηματογραφικών ταινιών που προστέθηκαν στο Εθνικό Μητρώο Κινηματογράφου της Βιβλιοθήκης του Κογκρέσου και θεωρήθηκαν «πολιτισμικά, ιστορικά ή αισθητικά σημαντικά» και συνιστάται για συντήρηση.\nBonus +1 . Θα μπορούσαμε να γράφουμε σελίδες και σελίδες για αυτήν την αληθινή ιστορία που έγινε ταινία και την γνώρισε όλος ο κόσμος. Μια ταινία ύμνος στην αγάπη και την αφοσίωση σκύλου και ανθρώπου. Βαθιά συγκινητική, απλή και ταυτόχρονα τόσο υπέροχη, δεν είναι άλλη από την ταινία Hatchiko : Η Ιστορία ενός Σκύλου (2009).\nHatchiko : Η Ιστορία ενός Σκύλου (2009).\nΟ Χάτσικο , γνωστός και ως Chuken Hachiko, ήταν ένας λευκός σκύλος ράτσας Ακίτα ο οποίος γεννήθηκε στις 10 Νοεμβρίου του 1923, στην πόλη Οντάτε της Ιαπωνίας. Έγινε διάσημος για την αξιοθαύμαστη αφοσίωση στον κύριό του, στον οποίο έμεινε πιστός για όλη του την ζωή.\nΜάλιστα, στο ακριβές σημείο όπου ο Χάτσικο περίμενε τον κύριό του έχουν τοποθετηθεί τέσσερις μπρούτζινες πατούσες σκύλου και ένα κείμενο στα Ιαπωνικά που αναφέρεται στην αφοσίωσή του. Η είσοδος του σταθμού της Σιμπούγια όπου βρίσκεται το άγαλμά του ονομάζεται Χάτσικο-γκούτσι – “η είσοδος του Χάτσικο” και αποτελεί δημοφιλές σημείο συνάντησης για εκατομμύρια Ιάπωνες.\nΗ ταινία εξυμνεί το δεσμό ενός καθηγητή κολλεγίου και ενός εγκαταλελειμμένου σκύλου που αποφασίζει να πάρει στο σπίτι του και να το φροντίσει. Βλέποντας την ο θεατής είναι αδύνατον να μην συγκινηθεί. Καταφέρνει με πρωταγωνιστή ένα αξιολάτρευτο τετράποδο, που δείχνει αρκετές φορές σαν να παίρνει ανθρώπινες εκφράσεις, να βγάλει όλα τα συναισθήματα που μπορεί να βγάλει μια τέτοια ταινία αλλά κυρίως να κάνει τον θεατή να βουρκώσει, χωρίς να καταφεύγει (όσο είναι εφικτό βέβαια) σε υπερβολές. Είναι από τις ταινίες που σίγουρα δεν πρέπει να χάσετε (αλλά δεν βλέπεται χωρίς χαρτομάντιλα)!\nΑυτές ήταν οι 5+1 προτάσεις μας με τις καλύτερες ταινίες για τους πιστούς μας φίλους!\nΕσάς ποια είναι η αγαπημένη σας σκυλο-ταινία;\nΥ.Γ. Γατο-γονείς μην μου στεναχωριέστε! Έρχεται άρθρο με ταινίες και για τα δικά σας χαριτωμένα τετράποδα!


«Χωρίς το ρωσικό φυσικό αέριο, βρισκόμαστε ίσως στη χειρότερη κατάσταση που έχουμε βρεθεί ποτέ» – Euractiv Greece\nΑπό Frédéric Simon | EURACTIV.com | Μεταφρασμένο από Γεωργία Ευαγγελία Καραγιάννη\n«Στο τέλος της ημέρας, αυτή η κρίση του φυσικού αερίου θα αποτελέσει επιταχυντή για την αιολική και ηλιακή ηλεκτρική ενέργεια, το βιομεθάνιο και το υδρογόνο». [GIEBrussels / Flickr]\nΟι φορείς εκμετάλλευσης των ευρωπαϊκών υποδομών φυσικού αερίου προετοιμάζονται για όλα τα σενάρια του επερχόμενου χειμώνα, συμπεριλαμβανομένου ενός χειμώνα «χωρίς καθόλου ρωσικό φυσικό αέριο» και με περιορισμένο εφοδιασμό των καταναλωτών, λέει ο Τόρμπεν Μπράμπο.\nΟ Τόρμπεν Μπράμπο είναι διευθύνων σύμβουλος του διαχειριστή του συστήματος μεταφοράς φυσικού αερίου στη Δανία και πρόεδρος της Gas Infrastructure Europe (GIE). Μίλησε στον Φρέντερικ Σίμον της EURACTIV στο περιθώριο του ετήσιου συνεδρίου του GIE στη Βουδαπέστη.\nΠοιες είναι οι προοπτικές για το φυσικό αέριο τον επόμενο χειμώνα; Τι κάνει ο κλάδος για να διασφαλίσει ότι οι αποθήκες φυσικού αερίου θα είναι όσο το δυνατόν πιο γεμάτες;\nΑυτό που κάνουμε για τον επόμενο χειμώνα είναι αυτό που κάνουμε πάντα. Και συνήθως το κάνουμε τόσο καλά που δεν το σκεφτόμαστε καν.\nΤώρα, βρισκόμαστε σε μια πολύ σοβαρή κατάσταση που προκλήθηκε από την εισβολή της Ρωσίας στην Ουκρανία. Και η μεγαλύτερη αβεβαιότητα είναι αν θα έχουμε ή όχι ρωσικό φυσικό αέριο τον επόμενο χειμώνα.\nΕργάζεστε με την υπόθεση ότι δεν θα υπάρχει καθόλου ρωσικό φυσικό αέριο;\nΕδώ και πολλά χρόνια, είμαστε υποχρεωμένοι να εξετάζουμε τα σενάρια διακοπής εφοδιασμού κατά τη διάρκεια του χειμώνα, ιδίως στο πλαίσιο των προοπτικών εφοδιασμού που πραγματοποιεί ο ENTSOG. Και φυσικά, τις τελευταίες εβδομάδες, η Ευρωπαϊκή Επιτροπή ζήτησε από τις εταιρείες υποδομών να προσθέσουν ένα νέο σενάριο, το οποίο είναι να μην υπάρχει καθόλου ρωσικό αέριο.\nΣχεδόν το ήμισυ (45%) του συνολικού αερίου που καταναλώνεται στην Ευρώπη εισάγεται σήμερα από τη Ρωσία. Και δεν μπορεί να αντικατασταθεί όλο αυτό σε περίπτωση διακοπής των ρωσικών προμηθειών. Αυτό σημαίνει ότι οι Ευρωπαίοι καταναλωτές θα πρέπει να προετοιμαστούν για περιορισμένη διανομή με δελτίο;\nΤο φυσικό αέριο αντιπροσωπεύει το 25% της συνολικής ενεργειακής κατανάλωσης της Ευρώπης. Έτσι, το 45% του φυσικού αερίου που προέρχεται από τη Ρωσία είναι πιθανώς ακόμη χειρότερο, διότι είναι περίπου το 10% της συνολικής ενέργειας στην Ευρώπη. Και φυσικά, δεν είναι ομοιόμορφα κατανεμημένο, οπότε υπάρχουν χώρες και περιοχές που θα επηρεαστούν πολύ περισσότερο από άλλες.\nΤο κύριο συμπέρασμά μου από το πρόσφατο ετήσιο συνέδριο της GIE είναι ότι τα μαθηματικά που παρέχονται από το σχέδιο REPowerEU της Ευρωπαϊκής Επιτροπής μάλλον δεν είναι απολύτως σωστά. Αν κοιτάξετε τους αριθμούς για τη ρωσική προμήθεια, τους αριθμούς για την προμήθεια LNG, τις προβλέψεις για το βιομεθάνιο – είναι όλοι αρκετά αισιόδοξοι.\nΑυτό σημαίνει ότι πιθανότατα δεν μπορούμε να αγοράσουμε τόσο LNG όσο προβλέπεται σήμερα στο REPowerEU, μεταξύ άλλων.\nΛέτε ότι τα σενάρια διαφοροποίησης του φυσικού αερίου της Επιτροπής βασίζονται σε λανθασμένες εκτιμήσεις;\nΑς πούμε ότι αυτά θα πρέπει μάλλον να θεωρηθούν περισσότερο ως στόχος – κάτι στο οποίο θα πρέπει να στοχεύουμε.\nΑν ακούσετε προσεκτικά τους ανθρώπους από τον τομέα των υποδομών LNG, λένε ότι η αγορά έχει διαφορετικά χαρακτηριστικά που καθιστούν αδύνατη την επίτευξη αυτών των υψηλών αριθμών. Ίσως το ήμισυ του στόχου θα μπορούσε να επιτευχθεί αρκετά εύκολα, αλλά περισσότερα από αυτά φαίνονται δύσκολα.\nΣτις ΗΠΑ, για παράδειγμα, δεν έχουν την ικανότητα υγροποίησης για να παραδώσουν πραγματικά τα 15 δισ. κυβικά μέτρα επιπλέον υγροποιημένου φυσικού αερίου για τα οποία μιλούν. Και όσον αφορά το Κατάρ και τους παραγωγούς της Μέσης Ανατολής, η παραγωγική τους ικανότητα έχει ήδη πωληθεί σε άλλους καταναλωτές, οπότε θα πρέπει να την αγοράσουμε πριν από αυτούς, πράγμα που είναι πιο δύσκολο.\nΌσον αφορά το βιομεθάνιο, τα 35 bcm που αναφέρονται στο σχέδιο REPowerEU φαίνονται επίσης αρκετά αισιόδοξα.\nΩστόσο, πρόκειται για αριθμούς για το 2030, γεγονός που δίνει στη βιομηχανία τουλάχιστον επτά χρόνια για να τους επιτύχει.\nΣίγουρα, αλλά πρέπει να έχετε κατά νου ότι όλοι οι στόχοι για το βιομεθάνιο τα τελευταία 10 χρόνια δεν επιτεύχθηκαν ποτέ, επειδή είναι απλώς δύσκολο, ή επειδή ο τομέας δεν είχε την κατάλληλη οικονομική στήριξη.\nΧωρίς το ρωσικό φυσικό αέριο, βρισκόμαστε ίσως στη χειρότερη κατάσταση που έχουμε βρεθεί ποτέ στην Ευρώπη. Ευτυχώς, έχουμε έναν πραγματικά καλό κανονισμό για την ασφάλεια του εφοδιασμού, ο οποίος ορίζει τους προστατευόμενους και τους μη προστατευόμενους καταναλωτές. Και αυτό θα χρησιμοποιηθεί.\nΠώς λειτουργεί η προστασία των καταναλωτών στην πράξη; Καταλαβαίνω ότι τα νοικοκυριά είναι η πρώτη προτεραιότητα και ότι ορισμένες βιομηχανίες μπορούν να αποσυνδεθούν προσωρινά από το δίκτυο σε ορισμένες περιόδους, σωστά;\nΟ κανονισμός παρέχει ένα πλαίσιο για κάθε κράτος μέλος της ΕΕ για την εφαρμογή προστατευόμενων πελατών και μη προστατευόμενων πελατών. Η υψηλότερη προστασία είναι η θέρμανση για οικιακούς σκοπούς, σχολεία, νοσοκομεία, κοινωνικές υπηρεσίες κ.λπ. και ακολουθεί η θέρμανση για βιομηχανίες.\nΚαι στη συνέχεια κάθε χώρα μπορεί να το εφαρμόσει διαφορετικά. Για παράδειγμα, οι γαλακτοπαραγωγικές μονάδες σε ορισμένες χώρες θα έχουν προτεραιότητα επειδή έχουν ουσιαστική κοινωνική αξία στη συγκεκριμένη χώρα.\nΠολλές χώρες το εφάρμοσαν αυτό μάλλον γρήγορα με βάση σενάρια ψυχρού χειμώνα ή με την υπόθεση ότι το φυσικό αέριο θα μπορούσε να διακοπεί για το πολύ 30 ημέρες. Τώρα, πρέπει να εργαστούμε με την υπόθεση ότι θα μπορούσαμε να έχουμε, ας πούμε, 365 ημέρες χωρίς τον κύριο προμηθευτή, ενώ ταυτόχρονα θα είχαμε έναν κρύο χειμώνα.\nΤώρα, το βασικό ερώτημα από τη δική μας οπτική γωνία είναι πότε θα σταματήσει να ρέει ρωσικό αέριο; Είναι τον Μάιο, τον Ιούνιο ή τον Ιούλιο; Και από την άποψη του τομέα του φυσικού αερίου, όσο αργότερα τόσο το καλύτερο, διότι μας αφήνει χρόνο να γεμίσουμε τις αποθήκες όσο το δυνατόν περισσότερο.\nΑυτό σημαίνει ότι θα βρισκόμασταν σε εξαιρετικά σοβαρή κατάσταση αν η ρωσική προμήθεια διακόπτονταν τώρα. Τότε, θα έπρεπε να εξετάσουμε το ενδεχόμενο να μειώσουμε τις προμήθειες στους καταναλωτές με δυνατότητα διακοπής, ώστε να σταματήσουν να λαμβάνουν φυσικό αέριο.\nΣε ορισμένες χώρες, ίσως χρειαστεί ακόμη και να διακόψουν βιομηχανίες κατά τη διάρκεια του καλοκαιριού, προκειμένου να διασφαλιστεί η τροφοδοσία των προστατευόμενων πελατών για τον επόμενο χειμώνα. Ακόμη και αν υπήρχε αρκετό φυσικό αέριο στα χαρτιά, θα έπρεπε να κοπούν κάποιοι πελάτες για να διασφαλιστεί ότι οι προστατευόμενοι πελάτες θα καλυφθούν αργότερα.\nΠροβλέπεται επίσης διανομή για προστατευόμενους πελάτες όπως τα νοικοκυριά;\nΣε ορισμένες χώρες, οι ΔΣΜ περιλαμβάνουν στον προγραμματισμό τους πιθανή διακοπή των προμηθειών και για τους προστατευόμενους πελάτες. Έτσι, έχουμε προετοιμαστεί γι’ αυτό, αλλά αυτό γίνεται μόνο σε ακραίες καταστάσεις.\nΆλλες χώρες έχουν κάνει το ίδιο, οπότε υπάρχουν σίγουρα μηχανισμοί.\nΕπιστρέφοντας στις εισαγωγές LNG, υπάρχουν επίσης συμφορήσεις στο σύστημα των ευρωπαϊκών ΔΣΜ. Επί του παρόντος, έχουμε μια υποδομή που κατασκευάστηκε πριν από 30-40 χρόνια για την εισαγωγή φυσικού αερίου κυρίως από τη Ρωσία και στη συνέχεια την αναδιανομή του από ανατολή προς δύση στην υπόλοιπη ΕΕ. Και τώρα, βρισκόμαστε σε μια κατάσταση όπου μας λένε να κάνουμε το αντίστροφο. Αλλά η υποδομή δεν έχει σχεδιαστεί και κατασκευαστεί για να το κάνει αυτό.\nΤι άλλα κωλύματα υπάρχουν;\nΤα κύρια προβλήματα είναι μεταξύ της ανατολικής και της δυτικής Ευρώπης και η διαγώνιος προς νότο. Επειδή το ρωσικό αέριο έρχεται από τα ανατολικά και στη συνέχεια οι αγωγοί γίνονται όλο και πιο λεπτοί καθώς το αέριο παραδίδεται στα δυτικά, όπου οι νορβηγικές παραδόσεις και το LNG έρχονται στη στεριά. Εν τω μεταξύ, ο νότος είναι εκεί όπου έρχεται το βορειοαφρικανικό αέριο και όπου βρίσκονται οι περισσότεροι τερματικοί σταθμοί υγροποιημένου φυσικού αερίου, στην Ιβηρική Χερσόνησο.\nΟπότε στη μέση της Ευρώπης – εκεί θα βρείτε κάποια από τα σημεία συμφόρησης. Σε γενικές γραμμές, οι χώρες που δεν έχουν χερσαία σύνορα δεν έχουν επαρκείς συνδέσεις με τα λιμάνια υγροποιημένου φυσικού αερίου.\nΤώρα, οι αριθμοί που έχουμε για την ικανότητα εισαγωγής μπορεί επίσης να είναι λανθασμένοι, επειδή παραδοσιακά το υπολογίζουν με συντηρητικό τρόπο. Και αν οι LSO και οι ΔΣΜ υπολογίσουν εκ νέου τη χωρητικότητα εισαγωγής LNG με μια πιο αισιόδοξη νοοτροπία, ίσως καταλήξουν σε υψηλότερα νούμερα.\nΓια παράδειγμα, μεταξύ του Βελγίου και της Γερμανίας ήταν σε θέση να διοχετεύσουν διπλάσια ποσότητα φυσικού αερίου από αυτή που ήταν προηγουμένως το ιστορικό μέγιστο. Έτσι, στην πραγματικότητα, η φυσική μπορεί να κάνει περισσότερα από αυτά που είχαν πωληθεί ιστορικά. Επομένως, μάλλον πρέπει να υπολογίσουμε εκ νέου τη μέγιστη ικανότητα μεταφοράς μας.\nΚαι πρέπει να το υπολογίζουμε αυτό όχι μόνο ετησίως αλλά τριμηνιαία, μηνιαία ή εβδομαδιαία. Διότι αν έχουμε ας πούμε έναν θερμό Νοέμβριο, τότε μπορούμε ακόμα να διοχετεύσουμε πολύ αέριο στην αποθήκη. Εάν για παράδειγμα δεν επιτύχουμε το επίπεδο πλήρωσης της αποθήκης κατά 80% την 1η Νοεμβρίου 2022, ίσως μπορέσουμε να βελτιώσουμε την κατάσταση τον Δεκέμβριο, ανάλογα με τις καιρικές συνθήκες.\nΟρισμένες αποθήκες έχουν αργό ρυθμό έγχυσης, ενώ άλλες έχουν γρήγορους κύκλους και μπορούν να είναι πραγματικά ευέλικτες. Έτσι, μπορεί να είναι δυνατόν να γεμίσουν και αυτές πολύ αργότερα. Και αυτή τη στιγμή, δεν έχουμε πλήρη εικόνα όλων αυτών. Και για εμάς, στη GIE, αυτό είναι που θα κάνουμε τους επόμενους μήνες.\nΠοιος μπορεί να δώσει αυτά τα δεδομένα, είναι το ΕΔΔΣΜ Αερίου;\nΣίγουρα το Ευρωπαϊκό Δίκτυο Διαχειριστών Συστημάτων Μεταφοράς για το φυσικό αέριο (ΕΔΔΣΜ Αερίου) θα παράσχει τα σενάρια ροής για την αποθήκευση και το LNG. Αλλά, όπως είπα, πρέπει να επανεξετάσουμε τους αριθμούς που μοιραστήκαμε στο παρελθόν, διότι είναι πιθανώς λίγο υπερβολικά συντηρητικοί. Στη GIE, έχουμε επίσης δεδομένα από τις πλατφόρμες μας AGSI και ALSI.\nΗ κατασκευή νέων τερματικών σταθμών εισαγωγής υγροποιημένου φυσικού αερίου απαιτεί τουλάχιστον 3 έως 5 χρόνια. Αυτό σημαίνει πέντε χρόνια, κατά τη διάρκεια των οποίων οι άνθρωποι μπορεί να έχουν δυσκολίες στη θέρμανση των σπιτιών τους. Αλλά ίσως στο μεταξύ, θα πρέπει να βρούμε πιο βιώσιμες λύσεις, όπως μέτρα εξοικονόμησης ενέργειας ή ανανεώσιμες πηγές ενέργειας. Υπάρχει κίνδυνος να αρχίσουμε να κατασκευάζουμε υπερβολικά πολλές υποδομές φυσικού αερίου;\nΌχι, δεν νομίζω ότι υπάρχει κίνδυνος. Και σε σύγκριση με την κρίση στην οποία βρισκόμαστε τώρα, νομίζω ότι αυτό είναι ένα ρίσκο που πρέπει να αναλάβουμε ούτως ή άλλως. Επιτρέψτε μου να αναφέρω μερικά παραδείγματα.\nΠρώτον, κράτη μέλη της ΕΕ, όπως η Γερμανία και η Ολλανδία, αξιολογούν τρόπους αύξησης της εγχώριας παραγωγής φυσικού αερίου στη Βόρεια Θάλασσα ή η Ιταλία στη Μεσόγειο Θάλασσα. Μπορεί να υπάρχουν κάποιες ποσότητες εκεί. Δεύτερον, η Γερμανία θα κατασκευάσει τερματικούς σταθμούς υγροποιημένου φυσικού αερίου, ο πρώτος προβλέπεται να είναι έτοιμος στα τέλη του 2024 – δηλαδή σε λιγότερο από τρία χρόνια.\nΤρίτον, η παραγωγή βιομεθανίου και υδρογόνου μπορεί να επιταχυνθεί.\nΔεν ξέρω, ίσως 1 ή 2 δισ. κυβικά μέτρα. Αλλά κάθε bcm μετράει.\nΣίγουρα, αλλά οι εισαγωγές της ΕΕ από τη Ρωσία είναι 150 δισ. κυβικά μέτρα…\nΝαι, είναι πολλά. Αλλά ας πούμε ότι έχουμε 50 bcm από LNG, Νορβηγία και Βόρεια Αφρική, τότε τα υπόλοιπα θα είναι ας πούμε 0,5, 1 ή 2 bcm. Αλλά όλα αυτά αθροίζονται και είναι όλα πολύ σημαντικά.\nΚαι η ανάπτυξη ορισμένων υποδομών θα μπορούσε να προχωρήσει πολύ γρήγορα. Οι μονάδες βιομεθανίου, για παράδειγμα, μπορούν να αναβαθμιστούν μέσα σε ένα χρόνο. Οι πλωτοί τερματικοί σταθμοί υγροποιημένου φυσικού αερίου – πλωτές μονάδες αποθήκευσης και επαναεριοποίησης – μπορούν να εγκατασταθούν μέσα σε λίγους μήνες. Και μερικοί από αυτούς θα είναι εκεί για τον επόμενο χειμώνα, στη Γερμανία και την Ολλανδία.\nΚαι ορισμένες συνδέσεις αγωγών θα μπορούσαν να προχωρήσουν πολύ γρήγορα, εάν επιταχυνθεί η αδειοδότηση, για παράδειγμα κατά μήκος της συμφορημένης γραμμής βορρά-νότου.\nΚαι αυτές οι συνδέσεις θα μπορούσαν να είναι έτοιμες εγκαίρως για τον επόμενο χειμώνα;\nΝαι, βέβαια, όλα έχουν να κάνουν με την ιεράρχηση των προτεραιοτήτων. Στη Δανία, τη Νορβηγία και την Πολωνία, κατασκευάζουμε τώρα τον αγωγό της Βαλτικής και θα είναι έτοιμος την 1η Οκτωβρίου. Πρόκειται για έναν αγωγό 10 bcm, οπότε είναι μια σημαντική προσθήκη.\nΚαι δεν πρέπει να ξεχνάμε τις προσπάθειες για ενεργειακή απόδοση και απλά να καταναλώνουμε λιγότερο – αυτό είναι το κλειδί για τη συνολική μετάβαση.\nΩστόσο, η ενεργειακή απόδοση απαιτεί επίσης χρόνο.\nΣίγουρα, χρειάζεται χρόνος. Αλλά τώρα, περισσότερο από ποτέ, είναι η ώρα να προωθήσουμε τα μέτρα εξοικονόμησης ενέργειας. Το σχέδιο 10 σημείων της ΔΟΕ για τη μείωση της εξάρτησης της ΕΕ από το ρωσικό φυσικό αέριο προτείνει στους καταναλωτές να ρυθμίσουν προσωρινά τους θερμοστάτες τους. Η μείωση της θέρμανσης των κτιρίων κατά 1°C θα μείωνε τη ζήτηση φυσικού αερίου κατά περίπου 10 δισ. κυβικά μέτρα ετησίως. Στον λέβητα του σπιτιού μου, κατέβασα τη θερμοκρασία κατά 12 βαθμούς. Η οικογένειά μου παραπονέθηκε, αλλά έτσι έχουν τα πράγματα – όλοι μας πρέπει να χρησιμοποιούμε την ενέργεια πιο αποτελεσματικά.\nΟρισμένες χώρες στοχεύουν επίσης σε ταχύτερη ενεργειακή μετάβαση. Στη Δανία ή την Αυστρία, οι πολιτικοί πιέζουν για περιφερειακά σχέδια σταδιακής κατάργησης του φυσικού αερίου, με σχέδια επιτάχυνσης της ανάπτυξης αντλιών θερμότητας ή της μετατροπής σε ηλεκτροδότηση. Υπάρχουν πολλές διαφορετικές πρωτοβουλίες, οι οποίες θα μπορούσαν να οδηγήσουν σε συνολική μείωση της κατανάλωσης φυσικού αερίου.\nΤο σχέδιο RePowerEU της Επιτροπής προβλέπει επιτάχυνση της εξάπλωσης των φωτοβολταϊκών συστημάτων σε στέγες κατά 15 TWh φέτος, με την οποία η ΕΕ θα μπορούσε να εξοικονομήσει επιπλέον 2,5 δισ. κυβικά μέτρα φυσικού αερίου και να διπλασιάσει τον προγραμματισμένο ετήσιο ρυθμό ανάπτυξης αντλιών θερμότητας. Η εξοικονόμηση για κάθε 10 εκατομμύρια αντλίες θερμότητας που εγκαθίστανται από τα νοικοκυριά θα μπορούσε να φθάσει τα 12 δισ. κυβικά μέτρα φυσικού αερίου.\nΚαι, με τους σωστούς αριθμούς, μπορούμε πιο εύκολα να αντιστοιχίσουμε με τις εισαγωγές και τη νέα εγχώρια παραγωγή. Γι’ αυτό και εργαζόμαστε πάνω σε όλα αυτά.\nΑυτή η βιασύνη τώρα για την κατασκευή νέων υποδομών φυσικού αερίου – πώς σχετίζεται αυτό με την Πράσινη Συμφωνία και τους στόχους της ΕΕ για την απαλλαγή από τον άνθρακα μέχρι το 2030; Θα εξακολουθεί να είναι σημαντική αυτή η υποδομή το 2030 και μετά;\nΛάβετε υπόψη σας ότι οι νέες υποδομές που κατασκευάζονται σήμερα θα είναι επίσης έτοιμες για την απαλλαγή από τον άνθρακα. Για παράδειγμα, το βιομεθάνιο εισέρχεται απευθείας στο υφιστάμενο δίκτυο μεθανίου. Και οι υποδομές αποθήκευσης και μεταφοράς μπορούν να μετασκευαστούν ή να επαναχρησιμοποιηθούν για υδρογόνο.\nΠιστεύουμε ότι, μετά τον επόμενο χειμώνα και τα επόμενα 2 ή 3 κρίσιμα χρόνια, θα είμαστε πιθανώς σε μια κατάσταση όπου θα διαπιστώσουμε ότι η απαλλαγή από τον άνθρακα έχει επιταχυνθεί.\nΑυτή τη στιγμή, οι χώρες της ΕΕ επιστρέφουν στις παλιές μονάδες ηλεκτροπαραγωγής που λειτουργούν με άνθρακα και πετρέλαιο για να μειώσουν την πίεση από την κρίση του φυσικού αερίου. Αυτά δεν θα ενεργοποιηθούν σε τέσσερα χρόνια, αν έχουμε περισσότερη ηλεκτρική ενέργεια από ανανεώσιμες πηγές.\nΣτο τέλος της ημέρας, αυτή η κρίση του φυσικού αερίου θα αποτελέσει επιταχυντή για την αιολική και ηλιακή ηλεκτρική ενέργεια, το βιομεθάνιο και το υδρογόνο. Και η εκτίμησή μου είναι ότι το 2026 ή το 2027, θα έχουμε επιταχύνει προς τους στόχους μας για το κλίμα του 2030. Αυτή η κρίση είναι καταλύτης για να επιτύχει η Ευρώπη τον μακροπρόθεσμο στόχο της για το κλίμα, είμαι αρκετά σίγουρος γι’ αυτό.


Διασυνδεθείτε | Δομή Απασχόλησης Σταδιοδρομίας\nΑρχική / Διασυνδεθείτε\nH Ραδιοφωνική Εκπομπή της Δομής Απασχόλησης & Σταδιοδρομίας του Δ.Π.Θ. και του Europe Direct Ξάνθης, "Διασυνδεθείτε" μεταδίδεται κάθε Παρασκευή στις 11 το πρωί μέσα από τη συχνότητα του Δημοτικού Ραδιοφώνου Ξάνθης 89,9 FM & μέσω διαδικτύου.\nΗ εκπομπή έχει ως στόχο την ενημέρωση των ακροατών σε θέματα:\n... στην ηλεκτρονική διεύθυνση http://radio899.gr/\nΤο υλικό της εκπομπής προκύπτει μέσα από τις ενημερωτικές ιστοσελίδες:\nΜονάδα Καινοτομίας & Επιχειρηματικότητας Δ.Π.Θ.\nEurope Direct Ξάνθης\nόπου αρθρογραφούν σε καθημερινή βάση τα στελέχη των Υπηρεσιών της Δομής Απασχόλησης & Σταδιοδρομίας.\nΗ παραγωγή & η παρουσίαση της εκπομπής γίνεται από τα ίδια τα στελέχη.\nΣτην εκπομπή "Διασυνδεθείτε" μπορείτε ν' ακούσετε επίσης ενδιαφέρουσες Συνεντεύξεις στις οποίες παρουσιάζονται θέματα στους τομείς ενημέρωσης της εκπομπής (π.χ. παρουσίαση: δομών, καλών πρακτικών, ερευνητικών αποτελεσμάτων, διαγωνισμών κ.λ.π.) & ποιοτική ξένη μουσική.\nΣτη σελίδα αυτή μπορείτε να βρείτε αρχειοθετημένα:\nTα Δελτία Τύπου που περιλαμβάνουν το υλικό που παρουσιάζεται κάθε φορά στην εκπομπή\nΤις Συνεντεύξεις που γίνονται κατά τη διάρκεια της εκπομπής\nΔιασυνδεθείτε λοιπόν με την ενημέρωση, κάθε Παρασκευή στις 11 το πρωί.\nΚάθε μήνα η εκπομπή Διασυνδεθείτε προσφέρει 10 δωρεάν Ευρωπαικές Κάρτες Νέων.\nΜπορείτε να δηλώνετε συμμετοχή συμπληρώνοντας την φόρμα δήλωσης συμμετοχής »


Aesculus hippocastanum (L.) Ιπποκαστανιά ή πικροκαστανιά | Ελληνική Φύση - Βοτανολογία\n>>Home > Δένδρα > Φαρμακευτικά > Φυτά > Sapindaceae\nAesculus hippocastanum (L.) Ιπποκαστανιά ή πικροκαστανιά\nPosted by j+b at 9:10 μ.μ.\nΟικογένεια Sapindaceae. Εντυπωσιακό φυλλοβόλο δένδρο - σχήμα της κόμης ταξιανθίες-, που χρησιμοποιείται κυρίως λόγω της αισθητικής του αξίας σε δενδροστοιχίες, πάρκα και πλατείες. Μπορεί να φτάσει και τα 25 μέτρα ύψος με κόμη όρθια ωοειδή ή σφαιρική. Είναι αυτοφυές των Βαλκανίων και απαντάται, στα ορεινά της Ηπείρου, της Μακεδονίας, της Θεσσαλίας και της Στερεάς Ελλάδας. Είναι ημισκιόφυτο με προτίμηση τα υγρά εδάφη και ρέματα με μεγάλο υψομετρικό εύρος από 300 έως 1500 μέτρα. Τα φύλλα είναι σύνθετα παλαμοειδή, οδοντωτά, με 5-7 παράφυλλα. Τα άνθη είναι λευκά, με ροζ στίγματα και σχηματίζουν ταξιανθία βότρυ με μήκος 10-30 εκατοστά. Τα σπέρματα του συλλέγονται και χρησιμοποιούνται στην παρασκευή σκευασμάτων με φαρμακευτική δράση. Η ωρίμανση των καρπών προσδιορίζεται στα τέλη Σεπτεμβρίου με αρχές Οκτωβρίου.


Με αυτό τον τρόπο μπορείτε να φτιάξετε σπιτικό γάλα αμυγδάλου - Είναι πανεύκολο - Γεύση & Συνταγές - Athens magazine\nΜε αυτό τον τρόπο μπορείτε να φτιάξετε σπιτικό γάλα αμυγδάλου - Είναι πανεύκολο\n12 Μαΐου 2020 15:32\nΤο γάλα αμυγδάλου είναι μια εναλλακτική επιλογή και μπορεί να αντικαταστήσει και το αγελαδινό σε αρκετές συνταγές. Μπορείτε να το φτιάξετε μόνοι με αυτόν τον εύκολο τρόπο.\nΕίναι ότι πρέπει για όσους έχουν αλλεργίες στην πρωτεΐνη του αγελαδινού γάλακτος και έχει μια πιο γλυκιά γεύση. Μπορούμε λοιπόν να το προσφέρουμε στα παιδιά -ιδιαίτερα αν αυτά αντιμετωπίζουν διατροφικές ευαισθησίες ή ψευδοαλλεργίες, αλλά πάντα πρέπει να έχετε στο μυαλό σας ότι δεν πρέπει να συνδυάζετε με σοκολάτα.\nΕίναι ωφέλιμο χωρίς να περιέχει χοληστερίνη, ζωική πρωτεΐνη και το ζωικό λίπος του αγελαδινού γάλακτος. Το γάλα αμύγδαλου περιέχει ακόρεστα λιπαρά που σημαίνει ότι βοηθά στην μείωση του κινδύνου καρδιακών παθήσεων. Δεν περιέχει καθόλου κορεσμένα λιπαρά, χοληστερίνη και λακτόζη.\nμία κούπα αμύγδαλα ωμά ανάλατα….\n3 κούπες εμφιαλωμένο νερό ή νερό που γνωρίζουμε ότι δεν έχει διάφορα πρόσθετα\n1 κουταλιά μέλι (προαιρετικα)\n3 κουταλάκι του γλυκού κανέλα (προαιρετικά)\nΜη ξεχάσετε να βάλετε τα αμύγδαλα σε νερό για έξι με οκτώ ώρες να μουλιάσουν ! Τα στραγγίζετε και τα\nτοποθετείτε με το εμφιαλωμένο νερό στο μπλέντερ τα χτυπάτε για περίπου τρία λεπτά περνάμε το γάλα μας από ένα σουρωτήρι ή μια λεπτή μουσελίνα και το γάλα μας είναι έτοιμο!\nΠολλοί είναι εκείνοι που έχουν δυσανεξία στη λακτόζη ή απλά προτιμούν τα φυτικά γάλατα όπως αυτό της σόγιας,του αμυγδάλου ή της καρύδας. Πώς μπορείς όμως να κάνεις κάτι τέτοιο μόνος στο σπίτι; Πανεύκολα!\nΓια τις μαγικές ιδιότητες της κανέλας σας έχουμε μιλήσει άπειρες φορές, μην ξεχνάμε όμως τη βασικότερη όλων, την υπέροχη γεύση και το μοναδικό άρωμα που χαρίζει! Σήμερα, λοιπόν το Athensmagazine.gr θα σου δείξει πώς μπορείς να αξιοποιήσεις την κανέλα φτιάχνοντας ένα μοναδικό ρόφημα με ένα εκ των βασικών συστατικών το αγαπημένο μας μπαχαρικό!\nΚι αυτό δεν είναι το μόνο ρόφημα με κανέλα που έχουμε λατρέψει, δείτε εδώ τη συνταγή για το θαυματουργό ρόφημα με κανέλα και λεμόνι!


passionflower: Μωρά από σβώλους!\nΤον περασμένο Οκτώβριο, ανήμερα των εκλογών, εμείς αντί για ψηφοδέλτια κρατούσαμε στα χέρια σβώλους... Τους οποίους και σπείραμε, κατά τη μέθοδο Φουκουόκα, με την έμπνευση και την καθοδήγηση του παναγιώτη Μανίκη από την Εδεσσα, σε μία πλαγιά της Κερατέας. Ενας φίλος πήγε πρόσφατα και φωτογράφισε τα αποτελέσματα.\nΦύτρωσε και ο βράχος...\nΗ σπορά με σβώλους συνδέεται άμεσα με τη μέθοδο φυσικής καλλιέργειας που ξεκίνησε στις αρχές του 20ου αιώνα ο Ιάπωνας Μασανόμπου Φουκουόκα. Στην Ελλάδα λειτουργεί το Κέντρο Φυσικής Καλλιέργειας με έδρα στο Κλησοχώρι Εδεσσας, που με την καθοδήγηση του Παναγιώτη Μανίκη και τη φιλότιμη εργασία εθελοντών από την Ελλάδα και όλο τον κόσμο, γίνεται εκπαίδευση, παρασκευάζονται σβώλοι, και αναλαμβάνονται φυσικές αναδασώσεις (σε συνεργασία με την τοπική αυτοδιοίκηση) σε όλο τον κόσμο. Για περισσότερες πληροφορίες, δείτε το http://www.naturalfarming.eu/\nΑναρτήθηκε από Ξωτικό στις 11:45:00 π.μ.


Carino Ψάρι - ΗΛΙΟΣ Μπαχαρικα απο το 1919\nΤο Carino για ψάρι είναι ένα μείγμα μπαχαρικών που ταιριάζει απολύτως με ψάρια και θαλασσινά πιάτα αλλά και σε σαλάτες, σαν προσθήκη σε βινεγκρέτ.\nΠερισσότερες πληροφορίες για το carino ψάρι\nΗ λεμονάτη επίγευση του Carino για ψάρι είναι ιδανική για να χαρίσετε στα ψητά ψάρια ιδιαίτερη νοστιμιά και αρώματα της φύσης. Πασπαλίζουμε το εξωτερικού των ψαριών αλλά και την κοιλιά, εσωτερικά αν θέλουμε πιο μεγάλη ένταση των αρωμάτων. Προσθέστε το σε ψαρόσουπες και συνταγές κατσαρόλας με σουπιές, χταπόδι και καλαμαράκια ιδίως αν οι συνταγές περιλαμβάνουν και ντομάτα.\nΣυνταγές που χρησιμοποιούν carino ψάρι\nΤο γεμιστό καλαμάρι είναι ένα από τα πιο γευστικά χορτοφαγικά πιάτα που μπορείτε να σερβίρετε στους καλεσμένους σας! Το μυστικό είναι να χρησιμοποιήσετε αρκετά αρωματικά για να εξασφαλίσετε πολλή γεύση. Πρέπει να βρείτε μεγάλα καλαμάρια τα οποία θα μπορείτε να γεμίσετε εύκολα, ενώ ιδιαίτερη προσοχή …


hellasmagazine: health: Καλύτερα να μασάς για να… σκέφτεσαι!\nΚαλύτερα να μασάς για να… σκέφτεσαι!\nΤο μάσημα της τσίχλας ενισχύει τη σκέψη και τη νοητική εγρήγορση, υποστηρίζει νέα μελέτη\nΔέκα φορές ταχύτεροι ως προς τις αντιδράσεις μας είμαστε όταν μασάμε τσίχλα, σύμφωνα με νέα μελέτη του Εθνικού Ινστιτούτου Ραδιολογικών Επιστημών της Ιαπωνίας.\nΣύμφωνα με δημοσίευση των ερευνητών στο επιστημονικό έντυπο «Brain and Cognition», πίσω από τη συγκεκριμένη διαπίστωση ενδεχομένως να κρύβεται η βελτιωμένη αιμάτωση οκτώ περιοχών του εγκεφάλου κατά το μάσημα της τσίχλας.\nΤο πείραμα της… τσιχλόφουσκας\nΟι εθελοντές (άνδρες και γυναίκες) που έλαβαν μέρος στο πρωτότυπο πείραμα των ειδικών μοιράστηκαν σε δύο ομάδες: σε εκείνους που μασούσαν τσίχλα και σε εκείνους που δεν μασούσαν τσίχλα. Προς αποφυγή γευστικών αντιπερισπασμών οι ερευνητές επέλεξαν για τη δοκιμή μια άγευστη τσίχλα.\nΜε τη βοήθεια λειτουργικής μαγνητικής τομογραφίας (fMRI) οι ειδικοί μελέτησαν τι ακριβώς συνέβαινε στον εγκέφαλο των συμμετεχόντων κατά το μάσημα της τσίχλας.\nΣε μια δεύτερη 30λεπτη δοκιμασία, οι εθελοντές καλούνταν να πατήσουν ένα κουμπί με τον δεξιό ή τον αριστερό τους αντίχειρα ανάλογα με την κατεύθυνση μιας σειράς από βέλη που προβάλλονταν μπροστά τους. Και στις δυο περιπτώσεις οι ειδικοί αξιολόγησαν τα επίπεδα της εγρήγορσης και του χρόνου αντίδρασης των συμμετεχόντων.\nΜασήστε και απαντήστε\nΒάσει των αποτελεσμάτων, φάνηκε λοιπόν ότι οι άνδρες και οι γυναίκες που δεν μασούσαν τσίχλα χρειάζονταν περί τα 545 χιλιοστά του δευτερολέπτου για να αντιδράσουν, συγκριτικά μετά μόλις 493 χιλιοστά του δευτερολέπτου που χρειάζονταν όσοι μασούσαν τσίχλα. Η μαγνητική τομογραφία έδειξε μάλιστα ότι οι περιοχές του εγκεφάλου που «άναβαν» κατά το μάσημα σχετίζονται με την κίνηση και την προσοχή.\n«Τα ευρήματά μας υποδεικνύουν ότι το μάσημα ενισχύει τα επίπεδα διέγερσης και εγρήγορσης του εγκεφάλου, μια διαδικασία που μπορεί να οδηγήσει σε βελτίωση του ελέγχου των κινήσεων και των νοητικών επιδόσεων» εξηγούν οι επιστήμονες.\nΜέχρι στιγμής οι ειδικοί δεν γνωρίζουν τον βαθμό με τον οποίο το μάσημα της τσίχλας μπορεί να επηρεάσει τις νοητικές ικανότητες. Υπάρχουν παρ' όλα αυτά διάφορες θεωρίες. Μια από αυτές αναφέρει ότι το μάσημα οδηγεί στην αύξηση των επιπέδων της ινσουλίνης στο αίμα, διεγείροντας περιοχές του εγκεφάλου που σχετίζονται με τη μνήμη και την εγρήγορση.


Μυστικός κόσμος: ΑΡΧΑΙΑ ΠΡΟ'Ι΄ΣΤΟΡΙΑ\nΠΗΓΗ:Κέντρο Ανάπτυξης Καλαμπάκας-Πύλης Α.Ε. (ΚΕΝΑΚΑΠ)\nΣτις υπώρειες των ορεινών όγκων - προς την πλευρά του θεσσαλικού κάμπου - αλλά και ανάμεσά τους, διέρχονται τα διάφορα παρακλάδια του Πηνειού ποταμού. Ο Πηνειόςαποτέλεσε πάντα τη βάση όλων των στοιχείων που σχετίζονται με την ιστορία, τον πολιτισμό, την οικονομία και την εξέλιξη της ζωής του ανθρώπου στη Θεσσαλία.\nΑυτός είναι και ο λόγος που τα πρωιμότερα κατάλοιπα της ανθρώπινης παρουσίας εδώ, έχουν βρεθεί πάντα κοντά στις όχθες αυτού του ποταμού.\nΗ ιστορία της παρουσίας του ανθρώπου στην περιοχή Καλαμπάκας - Πύλης, με τα μέχρι στιγμής δεδομένα, αρχίζει κατά τη Μέση Παλαιολιθική εποχή, τα απώτερα όρια της οποίας τοποθετούνται περίπου 100.000 χρόνια από σήμερα. Κατάλοιπα αυτής της εποχής έχουν βρεθεί τα τελευταία δέκα χρόνια στο σπήλαιο της Θεόπετρας όπου διεξάγονται συστηματικές ανασκαφές.\nΟι οικισμοί αυξάνονται όσο προχωρεί κανείς στα ανατολικά και νότια του Νομού Τρικάλων, όπου αναπτύσσεται ο μεγάλος θεσσαλικός κάμπος. Η ζωή στο τέλος της εποχής αυτής έχει αποκτήσει πολλά από τα χαρακτηριστικά μιας οργανωμένης αγροτικής οικονομίας, που διατηρήθηκαν ως τα μέσα του αιώνα μας: τα σπίτια κτίζονται με ξύλα και καλάμια ενισχυμένα με επάλειψη χοντρού στρώματος πηλού, ενώ παλαμισμένο με λάσπη είναι και το δάπεδο. Η οροφή, ξύλινη επίσης, με επάλειψη πηλού.\nΑπό παλιά η Θεσσαλία εμφανίζεται διαιρεμένη σε τέσσερα μέρη (τετραρχίες) που ήταν οι εξής: η Πελασγιώτις, η Φθιώτις, η Θεσσαλιώτις και η Εστιαιώτις ή Ιστιαιώτις. Η τελευταία περιελάμβανε τον σημερινό νομό Τρικάλων περίπου και είχε πρωτεύουσα την Τρίκκη. Παλιότερα λέγεται ότι ονομαζόταν Δωρίς και κατοικούνταν από Δωριείς. Την ονομασία Εστιαιώτις / Ιστιαιώτις λέγεται ότι οφείλει στους κατοίκους της Ιστιαίας της Ευβοίας, που μετανάστευσαν εκεί όταν κατέλαβαν την πατρίδα τους οι Περραιβοί.\nΗ σπουδαιότερη πόλη της περιοχής (μετά την Τρίκκη) φαίνεται πως ήταν το Αιγίνιοκοντά στη σημερινή Καλαμπάκα αν και δεν έχουν ταυτισθεί ακόμη τα ερείπιά της.\nΑπό το 191 ως το 167 π.Χ. το Αιγίνιο ανήκε στη Μακεδονία. Τότε καταδικάστηκε από τους Ρωμαίους σε λεηλασία, γιατί επέμενε να διατηρεί φιλικούς δεσμούς με τον Περσέα της Μακεδονίας. Από τότε ανήκε πλέον στη Θεσσαλία.\nΔύο ακόμη πόλεις αναπτύχθηκαν στις ανατολικές υπώρειες του Κόζιακα, η Φαλώρεια και ηΠιάλεια.\nΧάλκινο νόμισμα της Τρίκκης (400 - 344 π.Χ.). Χρονολογείται από την εποχή που η πόλη ήταν πρωτεύουσα της Εστιαιώτιδας. Στο εμπρός μέρος του νομίσματος εικονίζεται η κεφαλή της νύμφης Τρίκκης, ενώ στο πίσω μέρος εικονίζεται καθισμένος ο Ασκληπιός, με ραβδί στον αριστερό του ώμο, ο οποίος δίνει τροφή σε φίδι. Η επιγραφή αναφέρει το όνομα του δήμου: [ΤΡΙΚ ΚΑΙΩΝ]. Το νόμισμα βρέθηκε το 1958 στην περιοχή των Φαρσάλων.\nΗ Μακεδονική κυριαρχία στις θεσσαλικές πόλεις έγινε συν τω χρόνω εξαιρετικά καταπιεστική, οι επανειλημμένες όμως εξεγέρσεις τους πνίγηκαν στο αίμα. Η απόλυτη ηγεμονία των Μακεδόνων στη Θεσσαλία διήρκεσε μέχρι το 197 π.Χ., οπότε η νίκη των Ρωμαίων στις«Κυνός Κεφαλές» της Πελασγιώτιδας δημιούργησε νέα κατάσταση και οι Θεσσαλοί βρίσκονται στο εξής στη διάθεση των ρωμαίων στρατηγών και υπάτων. Ιδρύθηκε νέο Κοινό των Θεσσαλών από τον στρατηγό Φλαμινίνο, με βασικό όργανο το «Συνέδριο», απαρτιζόμενο από αντιπροσώπους των διαφόρων θεσσαλικών πόλεων. Το 168 π.Χ. οι Ρωμαίοι κατέλαβαν την Τρίκκη.


7 Ιουνίου , 2022 • 4 MINS READ\nΠερίληψη: Η Apple για το WWDC22 ετοίμασε νέες εκδόσεις λειτουργικών, νέα features για τα μηχανήματά της, αλλά και έναν νέο επεξεργαστή, μαζί με δύο νέα MacBooks!\nΌλοι περίμεναν το εναρκτήριο… keynote της Apple χτες το βράδυ, το οποίο ξεκίνησε το παγκόσμιο συνέδριο developers της εταιρείας, το WWDC22. Φήμες είχαμε πολλές, αρκετές από τις οποίες επαληθεύτηκαν. Όλοι περίμεναν να δουν τι ετοίμαζε η Apple τους τελευταίους μήνες, και σίγουρα οι ανακοινώσεις δεν απογοήτευσαν! Πάμε να δούμε τι είχε να αποκαλύψει η εταιρεία από το Cupertino της California!\nΝέο macOS Ventura\nΗ νέα έκδοση του macOS, αυτό που κάποτε λέγαμε "OS X", πλέον έχει αφήσει τους αριθμούς και επικεντρώνεται σε ονομασίες. Η νέα έκδοση, λοιπόν, θα λέγεται macOS Ventura και έρχεται με μερικά ενδιαφέροντα χαρακτηριστικά. Για αρχή, υπάρχει το Stage Manager, το οποίο είναι ένα σύστημα οργάνωσης των ανοικτών παραθύρων επί της οθόνης. Η Apple συνεχίζει τη λογική της "μοιρασμένης" οθόνης, κάτι που μπορεί να ξενίζει όσους συνηθίζουν να έχουν όλα τα παράθυρα μονίμως μεγιστοποιημένα, με μόνο ένα ορατό κάθε φορά. Η Apple χρησιμοποιεί λίγο χώρο στο πλάι για να ομαδοποιήσει τα παράθυρα, επιτρέποντας το "ξεκαθάρισμα" του desktop. Έπειτα, έχουμε το Spotlight το οποίο, εκτός των αναζητήσεων (που πλέον έχουν περισσότερα αποτελέσματα) έχει την ικανότητα να κάνει κι άλλα πράγματα, όπως το να βάζει υπενθυμίσεις και ξυπνητήρια. Το Mail επίσης βελτιώνεται και έχει δυνατότητα undo σε απεσταλμένα mails αλλά και βελτιωμένο search.\nΗ Apple θέλει να μας απαλλάξει από τα passwords και τώρα ενσωματώνει την λειτουργία των passkeys, τα οποία αντικαθιστούν τα πεπαλαιωμένα passwords, ενώ αυξάνουν δραματικά την ασφάλεια των logins. Πλέον δεν υπάρχει κάτι για να "κλαπεί" από κακόβουλους hackers, ενώ το σύστημα λειτουργεί ακόμη και εκτός του οικοσυστήματος της Apple.\nΝέο watchOS 9\nΑνανέωση και για το λειτουργικό σύστημα του Apple Watch, με την ένατη έκδοση του watchOS, το οποίο φέρνει ακόμη πιο εξελιγμένες λειτουργίες. Το βάρος της Apple έχει πέσει στις λειτουργίες που σχετίζονται με την υγεία, με βελτιωμένες δυνατότητες ανίχνευσης του ύπνου, επίσης βελτιωμένες δυνατότητες "κατανόησης" του τρεξίματος, με αυτόματο υπολογισμό απόστασης, μήκους βήματος, αλλά και καλύτερο υπολογισμό του ρυθμού και των βημάτων. Βελτιώσεις έχουν και οι λειτουργίες που σχετίζονται με φαρμακευτικές ειδοποιήσεις (για λήψη φαρμάκων) αλλά και η ανίχνευση αρρυθμιών στην καρδιά.\nApple CarPlay σε νέα μοντέλα\nΗ Apple έχει περάσει χρόνια βελτιώνοντας τα συστήματα τα οποία προορίζονται για εγκατάσταση σε αυτοκίνητα του μέλλοντος, με αρκετούς κατασκευαστές να συνεργάζονται με την εταιρεία για να φέρουν σε μελλοντικά μοντέλα το "ψηφιακό ταμπλό". Η Apple μιλάει όχι απλά για μια λύση "από πάνω" αλλά για ένα σύστημα με βαθιά διασύνδεση με το hardware του εκάστοτε αυτοκινήτου. Προφανώς το σύστημα της Apple είναι σχεδιασμένο ώστε να συνεργάζεται και με iPhones, ώστε να μεταφέρει στις τεράστιες οθόνες που θα αντικαταστήσουν τα παλαιολιθικά ταμπλό και πληροφορίες σχετικές με κίνηση, πλοήγηση, έλεγχο πολυμέσων, ειδοποιήσεις και μηνύματα, μεταξύ άλλων.\nEdit / delete στο iMessages\nΤο app επικοινωνίας της Apple, το iMessages, πλέον έχει και δυνατότητα edit μετά την αποστολή – για να μπορείς να αποφεύγεις ντροπιαστικά λάθη – αλλά και διαγραφής του μηνύματος, αν το έστειλες σε λάθος παραλήπτη!\nΟλοκαίνουριο iOS 16\nΗ νέα έκδοση του λειτουργικού συστήματος των iPhones, η 16η, έρχεται με μεγάλες αλλαγές στη lock screen! Τώρα είναι δυνατή η εξατομίκευση του lock screen, μπορούν να μπουν και widgets σε αυτήν, ενώ πλέον μπορείς να έχεις και πολλαπλές lock screens, και μάλιστα να συνδέσεις κάποια ή κάποιες εξ αυτών με συγκεκριμένα modes λειτουργίας! Μεγάλες βελτιώσεις έρχονται και στην υπαγόρευση, υποστηρίζοντας τόσο την εισαγωγή κειμένου από το πληκτρολόγιο όσο και μέσω υπαγόρευσης, ταυτοχρόνως! Βελτιώσεις έχουμε και στο Live Text, το οποίο τώρα υποστηρίζει copy από κείμενο μέσα σε φωτογραφίες! Τέλος, έχουμε ένα… αμφιλεγόμενο sharing, το Family Sharing, το οποίο επιτρέπει το μοίρασμα φωτογραφιών από το iPhone ενός μέλους της οικογένειας στα υπόλοιπα!\n…αλλά και iPadOS 16\nΤο νέο iPadOS έρχεται με μερικά ενδιαφέροντα χαρακτηριστικά. Υποστηρίζει ρυθμιζόμενα toolbars, επεκτάσεις στο Files, πλήκτρα πλοήγησης στο Files, ενώ υπάρχει και undo/redo σε όλο το σύστημα. Παράλληλα, έρχεται και το Stage Manager, το οποίο επιτρέπει την αλληλοκάλυψη παραθύρων στην οθόνη του iPad, αλλά και την αλλαγή των μεγεθών τους!\niPhone As A Webcam!\nΜια πολύ ενδιαφέρουσα λειτουργία είναι η δυνατότητα της χρήσης του iPhone ως webcam! Δεδομένου πως τα iPhones έχουν τις καλύτερες κάμερες, είναι λογικό να θέλεις να κάνεις βιντεοκλήσεις χρησιμοποιώντας την καλύτερη κάμερα που έχεις διαθέσιμη! Τώρα, μπορείς να βάλεις το iPhone στην ειδική βάση και να το τοποθετήσεις πάνω από την οθόνη του MacBook (ή του mac) και να απολαύσεις την άψογη εικόνα (και άλλες λειτουργίες όπως τον αποκλεισμό φόντου) που μπορεί να δώσει!\n… και αυτό που όλοι περιμένατε από το WWDC22…\nΝέος επεξεργαστής M2 και νέα MacBooks!\nΟι σχεδιαστές της Apple έχουν κάνει πάλι το θαύμα τους. Ο συνεχιστής του πρώτου chip της Apple, του M1, μετά και τα Pro, Max και Ultra, είναι εδώ και είναι ο M2! Ο νέος επεξεργαστής έχει βελτιώσεις (σε σχέση με τον απλό M1) σε πολλούς τομείς, περιέχει 25% περισσότερα transistors αλλά και 50% μεγαλύτερο bandwidth μνήμης από τον M1. Η Apple έχει εστιάσει τόσο στην ταχύτητα όσο και στην ενεργειακή αποδοτικότητα, με τον M2 να είναι ακόμη πιο ικανός αλλά και λιγότερο ενεργοβόρος! Ο επεξεργαστής περιέχει οκτώ πυρήνες, τέσσερις υψηλής απόδοσης και τέσσερις χαμηλής κατανάλωσης, ενώ η GPU αποτελείται από 10 πυρήνες. Ενισχυμένα είναι και τα υπόλοιπα υποσυστήματα, όπως το Neural Engine αλλά και το υποσύστημα κωδικο/αποκωδικοποίησης βίντεο. Τέλος, το SoC που θα περιέχει τον M2 θα έρχεται με έως και 24GB RAM!\nΤον νέο επεξεργαστή θα τον δούμε σε δύο νέα μοντέλα, τα εξής… παλιά: MacBook Air αλλά και MacBook Pro, τα οποία θα δούμε τον επόμενο μήνα. Μάλιστα, το νέο MacBook Air θα είναι 25% μικρότερο (σε πάχος) από τον προκάτοχό του, ενώ θα έρχεται με οθόνη 13,6 ιντσών. Το MacBook Pro, από την άλλη, είναι στις 13 ίντσες και έρχεται με το Touch Bar! Παράλληλα, η Apple ανακοίνωσε πως το παλιό MacBook Air με τον M1 θα συνεχίσει να είναι διαθέσιμο.\nΓια όλα τα τελευταία νέα τεχνολογίας μείνε συντονισμένος στο Public blog!\nΟ Elon Musk θα εξαγοράσει το Twitter έναντι 44 δισ. δολαρίων


Στην αντεπίθεση ο Νεϊμάρ μετά τις κατηγορίες για βιασμο - beasty-press.com\nΑρχική News Στην αντεπίθεση ο Νεϊμάρ μετά τις κατηγορίες για βιασμο\nΈδωσε στη δημοσιότητα τα μηνύματα που αντάλλαξε με την κοπέλα που τον κατηγορεί για βιασμό.\nΟ Βραζιλιάνος άσος της Παρί Σεν Ζερμέν, κατηγορείται ότι βίασε μια κοπέλα με καταγωγή το Σαο Παολο, την οποία γνώρισε μέσα από το διαδίκτυο.\nΟ ίδιος θέλοντας να αποκαταστήσει τη φήμη του και προκειμένου να αποδείξει την αθωότητά του, δημοσίευσε στο Instagram ένα βίντεο μέσω του οποίου έδειξε όλα τα μηνύματα που αντάλλαξε με τη συγκεκριμένη κοπέλα.\nΟ Βραζιλιάνος ποδοσφαιριστής υποστηρίζει πως όλα ήταν μια καλα στημένη παγίδα προκειμένου να κατηγορηθεί ενω όπως φαίνεται από τα μηνύματα που ο ίδιος έδειξε στο Instagram, η κοπέλα του είχε στείλει αρκετές προκλητικές φωτογραφίες.\n«Από αυτή τη στιγμή θα τα βγάλω όλα, όλες τις δικές μας στιγμές, που είναι προσωπικές, αλλά είναι απαραίτητο να γίνει ώστε να φανεί πραγματικά ότι δεν συνέβη τίποτα. Ό,τι συνέβη εκείνη τη μέρα ήταν μια σχέση μεταξύ ενός άνδρα και μιας γυναίκας μέσα σε τέσσερις τοίχους, κάτι που συμβαίνει με όλα τα ζευγάρια. Την επόμενη μέρα δεν συνέβη τίποτα περισσότερο, συνεχίσαμε να στέλνουμε μηνύματα. Κατηγορούμαι για βιασμό. Είναι μια λέξη βαριά. Πολύ σκληρή. Με εξέπληξε. Είναι πολύ κακό και πολύ λυπηρό να ακούγεται αυτό γιατί όσοι με γνωρίζουν, ξέρουν τον χαρακτήρα μου και την ακεραιότητά μου και πως δεν θα έκανα ποτέ κάτι τέτοιο. Ήταν μια παγίδα στην οποία έπεσα, αλλά αυτό σου γίνεται μάθημα για το μέλλον. Υπάρχουν άτομα που θέλουν να σε εκμεταλλευτούν, εκβιάζοντας άλλα άτομα. Είναι πραγματικά λυπηρό», αναφέρει ο ίδιος στο βίντεό του.\nΠροηγούμενο άρθροΒασίλης Νικόλας Συράκης: Ένας πολλά υποσχόμενος συγγραφέας\nΕπόμενο άρθροΠοιητικοί διάλογοι De Profundis με τον Μανόλη Πρατικάκη και τον Αντώνη Φωστιέρη\nΕΜΑ: Τα σκευάσματα με Ω-3 δεν είναι τόσο αποτελεσματικά στην πρόληψη...


Πώς να επισκευάσετε ένα δέντρο μετά από μια καταιγίδα;\nΜια καταιγίδα συχνά αφήνει ένα έρημο τοπίο μετά το πέρασμα του. Στον κήπο, τα δέντρα είναι τα πρώτα που υποφέρουν, τραυματίστηκαν, μερικές φορές ακόμη και τελείως τεμαχισμένα, προσφέροντας ανοιχτά τραύματα στα ανόητα μάτια. Απαιτείται επείγουσα δράση για την επιδιόρθωση ενός δέντρου που προκαλείται από καταιγίδα. Ο Charly de Jardiland μας εξηγεί πώς να κόψουμε έναν τραυματισμένο κλάδο και πώς να το θεραπεύσουμε για να αποφύγουμε την εισβολή παθογόνων μυκήτων.\nΕίτε δημιουργείτε ένα διακοσμητικό αποτέλεσμα στον κήπο σας είτε απλά καλύπτετε μια τεχνική ανάγκη, η επιλογή της υπαίθριας σκάλας σας πρέπει να εξεταστεί προσεκτικά. Η ευκολία στην εφαρμογή, τη χρήση, τη συντήρηση και φυσικά την αισθητική, είναι όλα τα κριτήρια που πρέπει να λάβετε υπόψη για να επιλέξετε το υλικό της υπαίθριας σκάλας σας.\nΛάθη που πρέπει να αποφύγετε όταν μονώσετε το ανώτατο όριο\nΑρχέγονες για να διατηρήσετε μια καλή θερμοκρασία στο εσωτερικό σας το καλοκαίρι και το χειμώνα, η μόνωση του ανώτατου ορίου απαιτεί κάποια τεχνική γνώση πριν ξεκινήσετε. Από την επιλογή του υλικού στον απαραίτητο εξοπλισμό, εδώ είναι τα λάθη που πρέπει να αποφύγετε όταν μονώσετε την οροφή σας. Λάθος αριθ. 1: δεν σκεφτόμαστε το υλικό Το πρώτο πράγμα που πρέπει να μελετήσετε όταν θέλετε να μονώσετε το ταβάνι σας είναι η επιλογή των υλικών.\nΣχεδιάστε την προγραμματισμένη απαξίωση\nΑυξήθηκε τεχνίτης-σχεδιαστής ξυλουργός-καπετάνιος, ο Guillaume Bouvet έδωσε ζωή στο γραφείο AZ Desk, ένα παιδικό γραφείο 4 σε 1. Ο στόχος; Επιδιώξτε να αναπτύξετε τα έπιπλα με το παιδί χωρίς να το καταστήσετε παρωχημένο με την πάροδο του χρόνου. Ένας καλός τρόπος να στρέψει το λαιμό σε προγραμματισμένη απαξίωση, αυτή η τεχνική των διανομέων αποσκοπούσε στην εθελοντική μείωση της ζωής ενός προϊόντος για να ενθαρρύνει τον καταναλωτή να αγοράσει περισσότερα, ένα αδίκημα τιμωρούμενο από τη φυλακή από τον Ιούλιο του 2015.\n5 καλοί λόγοι να αρέσει στο Facebook\nΕίμαστε σήμερα περισσότεροι από 100.000 οπαδοί στη σελίδα του Facebook, και κάθε μέρα όλο και περισσότερο να μοιράζονται, να συζητούν γύρω από την καλή διαβίωση στο σπίτι στα κοινωνικά δίκτυα. "Αλλά τι πρέπει όλοι να συμμετάσχουν σε αυτή τη σελίδα Facebook;", θα μου πείτε ... Είναι αλήθεια τελικά: τι συμβαίνει εκεί, ώστε να υπάρχουν τόσα πολλά;\nΠώς έσωσα το πορτοφόλι μου: το ντεκόρ του γάμου\nΕίστε λίγοι μήνες μακριά από το γάμο σας και υπάρχουν ακόμη χιλιάδες πράγματα για να κάνετε στον κατάλογό σας; Μην πανικοβληθείτε! Ο συντάκτης ξεκίνησε αυτή την εβδομάδα σε αναζήτηση διακοσμητικών αντικειμένων σε χαμηλές τιμές για να συνδυάσει τις επιχειρήσεις με την ευχαρίστηση και να σας δώσει μια μικρή ώθηση! Πετσέτες, ζαχαρωμένα δοχεία αμυγδάλου, φωτιστικά ... αφήστε τον εαυτό σας να εμπνευστεί!\nΕξωτερική σκάλα: πώς να το διατηρήσετε;\nΚαιρός, παγετός, ζέστη, λεκέδες ... οι εξωτερικές σκάλες μας δοκιμάζονται όλο το χρόνο. Για να τα διατηρήσετε, υπάρχουν πολλές τεχνικές καθαρισμού και προϊόντα και εφαρμόζονται ανάλογα με τα υλικά. Είτε σε πέτρα, σκυρόδεμα, ξύλο ή μέταλλο, θα μάθετε πώς να φωτίζετε την εξωτερική σκάλα σας και να τη διατηρείτε μακροπρόθεσμα.\nΧιόνι και φυτό: τι να κάνετε;\nΌταν το χιόνι καλύπτει μαζική, χλοοτάπητα, φυτευτές, λαχανόκηπους και ότι το βάρος αυτού του βαριού παλτό κάνει τα δέντρα του οπωρώνα και η κλίση του φράκτη, η ανησυχία κερδίζει πολλούς κηπουρούς. Υπάρχει ακόμα χρόνος για να σώσει τα καλυμμένα με χιόνι φυτά; Αυτό ζητήσαμε από τον Charly de Jardiland, βασιζόμενο στην εμπειρία και τις γνώσεις του για τον φυτικό κόσμο.\nΤο μπάνιο είναι ασφαλώς ένα από τα πιο ακριβά δωμάτια - μαζί με την κουζίνα - για να ξανακάνετε. Αν η δική σας είναι σε άριστη κατάσταση αλλά βρίσκετε λίγο παλιά ή απλά θέλετε να αλλάξετε, υπάρχουν απλές και φθηνές λύσεις. Η πιο πρακτική είναι απλά να αλλάξετε τα εσώρουχά σας.\nΗ τέχνη της αποθήκευσης σύμφωνα με τη Μαρία Κόντο\nΣυνήθως συσσωρεύουμε αντικείμενα, μέχρι την υπερχείλιση ... Η λύση; Τακτοποίηση! Αλλά διατηρώντας τα βασικά. Marie Kondo, συγγραφέας της Magic of Storage * προσφέρει μια απλή μέθοδο για την επίτευξη της ευτυχίας μέσα από την αποθήκευση! Είστε έτοιμοι να αναπνεύσετε; Βήμα 1: ταξινόμηση Αφήστε κατά μέρος μια μέρα για να λύσετε όλα όσα μπορεί να υπάρχουν στο σπίτι σας γλυκό σπίτι αμέσως.\nΣτις αρχές της δεκαετίας του 1920, η ιαπωνική εταιρεία Hario άρχισε να παράγει γυαλί ανθεκτικό στη θερμότητα. Την εποχή εκείνη η εταιρεία χρησιμοποίησε τις γνώσεις της στην παραγωγή επιστημονικού εξοπλισμού. Μόλις μετά τον Δεύτερο Παγκόσμιο Πόλεμο η εταιρεία προσαρμόζει την τεχνολογία αυτή στην κατασκευή εξοπλισμού για το σπίτι και καταγράφει ως ειδικός στα ζεστά ροφήματα.\nΒελτιώστε τον κήπο το χειμώνα\nΚατά την κρύα εποχή, ο κήπος είναι συχνά συνώνυμος με μια θλιβερή μονόχρωμη λάσπη όπως η έρημος - ή το λευκό στην καλύτερη περίπτωση. Ωστόσο, είναι δυνατό να έχετε έναν ανθισμένο και πολύχρωμο κήπο όλο το χρόνο! Εδώ είναι πώς να το φωτίσετε και να το απολαύσετε όλο το χρόνο χωρίς διακοπή. Συμπληρώστε τον κήπο από μέσα από το παράθυρο του κόλπου ή περιπλανηθείτε γύρω του για να εκμεταλλευτείτε το νέο χειμερινό του πρόσωπο ... Μικρές απολαύσεις συχνές το χειμώνα, υπό τον όρο ότι το εξωτερικό σας είναι γεμάτο και ζωντανό!\nΙθαγενής στην Αμερική, το Placo® είναι ένα από τα πιο χρησιμοποιημένα δομικά υλικά στον τομέα της στέγασης. Το Placo® είναι μια λύση προσαρμοσμένη σε πολλαπλές καταστάσεις λόγω της ταχύτητας εγκατάστασης, του χαμηλού κόστους ή της ελαφρότητάς του. Το τμήμα Placo® καθιστά πολύ εύκολο να δημιουργήσετε ένα νέο εσωτερικό χώρο.\nΘέλετε να ξεκινήσετε την ακρυλική ζωγραφική στους εσωτερικούς τοίχους; Αυτό το κάπως κουραστικό έργο δεν πρέπει να ληφθεί ελαφρά. Εκτός από το θέμα της διακόσμησης, αυτή η διαδικασία απαιτεί μια συγκεκριμένη τεχνογνωσία και ένα προσαρμοσμένο υλικό για να είναι σε θέση να ελπίζουμε να επιτύχουμε το επιθυμητό αποτέλεσμα και να εγγυηθούμε ότι ο τοίχος καλύπτει μια καλή ανθεκτική συμπεριφορά.\nΗμερολόγιο για να κατεβάσετε ένα ανθισμένο Ιανουάριο\nΗ Σόνια Καβαλίνη είχε μαγέψει τα πακέτα δώρων με τις πανέμορφες ετικέτες της για να κατεβάσει, εδώ είναι πάλι με αυτή τη φορά ένα ημερολόγιο για να κατεβάσετε για ένα ανθισμένο και οργανωμένο μήνα του Ιανουαρίου. Και αν το 2016, σας συνοδεύει κάθε μήνα στο σπίτι σας προσφέροντας όμορφα μηνιαία ημερολόγια για δωρεάν λήψη;\nΣχεδιάζοντας τα γεύματά σας: πώς να το κάνετε;\nΟ σχεδιασμός γευμάτων είναι μια ευθεία τεχνική από τις Ηνωμένες Πολιτείες. Η ιδέα είναι πολύ απλή: δημιουργήστε μενού για κάθε εβδομάδα του έτους και ψωνίστε ανάλογα. Ένας πολύ καλός τρόπος για να αποφύγετε το χάος, αλλά και μια λύση κατά της ρουτίνας των τροφίμων.\nΠόσο μακριά από την πλάκα πρέπει να εγκαταστήσετε μια κουκούλα;\nΗ εγκατάσταση ενός απορροφητήρα δεν είναι τυχαία. Για να βελτιστοποιηθεί η αποτελεσματικότητα της κουκούλας και η ασφάλεια του τζακιού, πρέπει να τηρηθούν μερικές οδηγίες, όπως η απόσταση μεταξύ των πλακών και του απορροφητήρα. Πώς να εγκαταστήσετε επιτυχώς την κουκούλα σας; Ακολουθούν οι συντακτικές απαντήσεις.\nΤα Χριστούγεννα πλησιάζουν γρήγορα και στερούνται ιδέες για τον εορτασμό του σπιτιού σας; Το σύνταγμα «εμπνεύστηκε από την όμορφη βρετανική ατμόσφαιρα της Marks & Spencer και διατήρησε 3 διακοσμητικές ιδέες. Ανακάλυψη εικόνων. Φέρτε στο φως Εγκατασταθεί σε μια άνετη πολυθρόνα, ένα καρότσι στους ώμους σας, φέρτε το φως στο σαλόνι σας.\nΟ καλύτερος φίλος σας περιμένει λίγο; Είστε σύντομα μια γιαγιά; Ο αγαπημένος σας φίλος θα κάνει τα πρώτα του Χριστούγεννα; Είσαι μελλοντικά μητέρα σου; Τι ακόμα γνωρίζω ... Σε κάθε περίπτωση, αν θέλετε να κάνετε ένα καλό δώρο μωρών, τότε θα αγαπήσετε αυτές τις μικρές παντόφλες τύπου Clarks για να κρατήσετε ζεστό τα μικρά παιδιά των μωρών από 3 έως 9 μήνες περίπου.\nD-9: Natacha και δώρα στους νικητές\nΕίχαμε αφήσει τη Natacha στους πρόποδες του δέντρου της, να κάνει εαυτές με καπέλα Santa, εδώ είναι και πάλι, για τη μέγιστη ευχαρίστηση μας: σήμερα, ψάχνει για ιδέες δώρων για τους νόμους της ... Μου αρέσει να φτιάχνω τα δώρα, ώστε ίσως και να πείτε ότι η προσέγγιση των διακοπών είναι για μένα μια πραγματική στιγμή ενθουσιασμού.\nΗ μάρκα Tefal προσφέρει μια νέα πρωτοποριακή καφετιέρα, η οποία μπορεί να προγραμματιστεί εξ αποστάσεως. Είτε θέλετε να έχετε ζεστό καφέ όταν ξυπνάτε είτε μην αφήνετε το τραπέζι για να προετοιμάσετε καφέ για τους καλεσμένους σας, αυτή η εξαιρετικά συνδεδεμένη συσκευή θα αλλάξει τη ζωή σας. Μόνο προϋπόθεση για τη χρήση του: έχετε ένα Smartphone.